text:
Leygarmorgunin 6. januar 2018, verður ársins fyrsta rennikapping, tá Roysnið sum vant bjóðar til nýggjárshálvmaraton í Eysturoynni. Tað mesta er, sum tað plagar, men gevið gætur broytingarnar.
Teinurin er eftir drúgva umhugsunartíð broyttur í ár. Starturin verður í Funningsfirði, og tað eru fleiri góðar orsøkir til tað.
- betri umstøður hjá fyriskiparum at útluta bringutøl
- rennarar sleppa undan at bíða úti í kulda
- rennarar fáa møguleika at brúka wc
- onnur ferðsla verður ikki tarnað
- góðkent hall á rutuni (gamla rutan fall meira enn ein metur fyri hvønn km)
Tað merkir so, at vit ikki enda á Toftum og teimum góðu kørmunum í Tofta Skúla. Men Roysnið ætlar at hava hugnaløtu og heiðursmerkjahandan í Bylgjuni í Runavík.
Sum sæst í yvirskriftini, stuðlar Skósølan við Gøtugjógv kappingina. Hetta gera tey við m.a. at luta burtur eitt par av Skechers renniskóm. Fyri at vera við í lutakastinum um skógvarnar, skal man fara til facebook-tiltakið hjá Skechers Nýggjárshálvmaraton og boða frá luttøku. Og kemur tú eisini á mál, ert tú við í lutakastinum.
Hetta er tó ikki sjálv tilmeldingin til Nýggjárshálvmaraton. Tann tilmeldingin fer sum vanligt fram her á síðuni undir tilmeldingum. Kostnaðurin er 100 kr, og tá er eisini bussur aftur eftir bilinum í Funningsfirði við í prísinum.
Kappast verður í trimum bólkum hjá bæði monnum og kvinnum:
- Menn & Kvinnur (1973-2001)
- Menn & kvinnur veteranar (1963-1972)
- Menn & kvinnur superveteranar (-1962)
Tað verður sostatt eingin opin bólkur.
Sum sagt er renniteinurin eitt sindur øðrvísi í ár. Byrjað verður í Funningsfirði, og málið er í Runavík, beint uttan fyri Bylgjuna. Runnið verður gjøgnum Søldarfjørð (niðara veg, ikki niðan til rundkoyring á Skipaneskrossinum), og tá komið verður til Saltangará skal sneiðast oman á kajina og runnið verður framvið sjónum yvir móti Saltnes. Tá komið verður inn á landsvegin aftur, skal sneiðast til vinstru, og rennast skal fram við Skúlanum við Løkin og yvir til rundkoyring í Runavík, fyri síðani at renna niðan móti fótbóltsvøllinum og á mál.
Vit síggjast í Skúlanum í Funningsfirði, har bringutøl verða latin frá kl. 10.00
Lesið annars meira á síðuni hjá Roysninum
Tey sum hava eitt sindur av avlopskrúti eftir á nýggjárinum, kunnu futta tað av á asfaltinum í Eysturoynni til Skechers Nýggjárshálvmaraton


c: text/html

text:
Føroysk LGBT søga
– viðmerking á Vágaportalinum, juli 2011
Um 1700
Í okkara elsta tátti, Ánaniasartáttur, sum skal vera yrktur í Sumba um ár 1700, verður ástarleikur millum tveir menn á fyrsta sinni alment setur á blað í Føroyum. Serfrøðingar meta tó, at tátturin er væl eldri enn hetta. Í táttinum kunnu vit m.a. lesa: Ánanias tekur Símun undir Gjørðaveggi, leggur hann undir høku á sær og strýkur honum um skeggið.”Hoyr tú tað tú Ánanias, mær tykir einki betur enn hetta: Tú ert søtur um munn, sum tú hevði verið genta.”…So leingi kystu báðir teir, til hvørgin kundi snakka, hendur hildu teir um hvønn annans nakka.
1887-1928
§177 í donsku – og tí føroysku – rættarlógini bannar samkyndum monnum at hava samlegu við hvønn annan. Kvinnur verða ikki nevndar í lógini. Hetta tíðarskeiðið ímeðan §177 er galdandi, verða eingir samkyndir føroyingar ákærdir eftir lógini. Tó verða tríggir lærarar ákærdir fyri at hava kynsliga misnýtt tríggjar næmingar av sama kyni undir somu §177.
1917
Ein 38 ára gamal maður umborð á Ofeliu verður ákærdur fyri kynsligt samband við ein 16 ára gamlan drong og ein 18 ára gamlan mann. Maðurin verður tó ikki dømdur, tí unglingarnir hava samtykt kynsliga sambandið við sjómannin.
1933
Tað er ikki longur ólógligt at vera samkyndur í Danmark. Lógin kemur samstundis í gildi í Føroyum. Aldurmarkið verður sett til 21 ár.
1933-1988
Hetta tíðarskeiði verða tríggir menn ákærdir eftir §225, sum ásetur 21 ára aldursmark fyri kynsligt samband millum fólk av sama kyni.
1966
Grein 225. stk. 4 kemur í gildi í Føroyum 16. apríl 1966, men fer úr gildi aftur sama dag Lógin ger tað ólógligt at keypa kynsligar tænastur frá fólki undir 21 ár av sama kyni. Hetta bann var galdandi í ein dag.
1981
At vera samkynd/ur verður strikað av listanum hjá danska sundhedsstyrelsen yvir sjúkur. Sostatt viðurkennir Danmark formliga, at tað at vera samkyndur ikki er ein sjúka. WHO, heilsustovnurin hjá ST, tekur somu avgerð í 1991, og strikar samkyndleika av sínum lista yvir sjúkur.
1980-1999
HIV og AIDS breiða seg skjótt kring allan knøttin. Í byrjanini er tað serliga samkyndir menn, ið verða raktir. Sjúkan kemur eisini til Føroya og fleiri føroyingar doyggja av sjúkuni – bæði í Føroyum og í Danmark. Stórt arbeiði fer í gongd fyri at upplýsa fólk um smittuvandan. Hetta hevur víst seg at rigga í vesturheiminum, har sjúkan ikki er eins útbreidd í dag, sum hon var í áttati- og nítiárunum. Tíverri er sjúkan í dag sera vanlig millum hinskynd í triðja heiminum.
1986
Í apríl skipa bæði samkyndir og hinkyndir føroyingar fyri einum “happening”, langt áðrenn nakar dugdi at seta orð á slík PR stunt ella tiltøk. Umleið 100 ung fólk fóru við bussi úr Havn til Kirjubøar og skipaðu fyri fyrstu samkyndu “brúðarvígslu” inni í Kirkjubømúrinum. Við sær høvdu tey “prest” og tveir “brúðgommar”. Aftaná var stór brúðarveitsla í Sólarmagn á Velbastað. Bóndin í Krikjubø, ið varar av múrinum, var ikki blíður og bað ungdómin fara av økinum beinanvegin. Teirra aftursvar var at kasta rís eftir bóndanum. Aftaná hendingina skrivaði Óli Breckman eina stutta grein í Dagblaðnum um óskilið við “bakborðsindiánarunum” í Kirkjubømúrinum. Eisini vóru nøkur lesarabrøv at síggja í bløðunum aftaná.
1988
Høga aldursmarkið fyri kynsligt samband millum fólk av sama kyni verður lækkað, og er nú tað sama sum hjá hinskyndum – 15 ár.
1988
Uppskot til at dagføra §266b í revsilógin, soleiðis kynsligur samleiki eisini verður nevndur í lógin, kemur fyrstu ferð fyri Føroya Løgting. 17 atkvøður eru í móti og 1 er fyri. Karin Kjølbro, løgtingskvinna fyri Tjóðveldi, átti einastu atkvøðuna fyri lógaruppskotinum.
1989
Danmark verður fyrsta landið í heiminum, ið fær skrásett parlag fyri fólk av sama kyni. Axel og Eigil Axgil verða fyrstu “giftu” samkyndu fólkini í heiminum. Lógin um skrásett parlag verður ikki sett í gildi í Føroyum, men fleiri samkyndir føroyingar hava hinvegin valt at gifta og búseta seg í Danmark, og øðrum londum, har lógin er galdandi.
1992
Rólant Samuelsen, sum í sjeyti- og áttatiárinum er fyrsti og einasti alment kendi samkyndi persónur í Føroyum, doyr. Rólant úttalaði seg soleiðis í Oyggjaskeggjunum í 1975: “Eg eri eisini vanligt kirkjufólk og trúgvandi. Hann, Harrin, hevur eisini skapt meg.” Rólant segði eisini frá teimum monnum, sum í náttarmyrkrinum bankaðu á hansara dyr, ørkymlaðir og ráðaleysir, tí teir høvdu ongan at tosa við um teirra samkyndleika. Menn, sum dagliga livdu eitt »vanligt« lív við konu og børnum, men sum aldri høvdu kent seg væl. Rólant Samuelsen gjørdist 50 ára gamal.
1995
Bogi Davidsen, serlækni og samkyndur, heldur fyrilestur í Føroyahúsinum í Keypmannahavn um væntandi rættindi hjá samkyndum í Føroyum. Hann spælir eisini seinni ein stóran og týðandi leiklut í stríðnum um §266b.
1999
Kári Jacobsen og Fróði Holm Knudsen skipa fyri fyrstu veitsluni nakrantíð fyri føroysk samkynd búsitandi uttanlands. Veitslan fer fram í íbúðini hjá Kára í Keypmannahavn. 21 fólk møta upp – 20 mannfólk og 1 konufólk.
2000
Fróði Holm Knudsen, Kári Jacobsen og Elin Brimheim Heinesen gera fyrstu føroysku heimasíðuna fyri samkynd. Síðan eitur gjeikari.dk og er online í umleið fýra ár. Síðan kann enn síggjast her.
2002
Byrja verður at savna inn undirskriftir millum føroyingar í Danmark til frama fyri skrásettum parlagi í Føroyum. 300 fólk skriva undir uppskotið, meðan 2.000 onnur fólk skriva undir eitt mótmæli móti uppskotinum.
2003
Friðarbogin, fyrsta felag fyri føroysk samkynd, verður settur á stovn. Felagið fær sera nógva umrøðu, og føroysk samkynd í Føroyum seta nú javnan dagsskránna.
2004
Stuðulskonsert í Grasagarði fyri Friðarbogan. Jóannes Eidesgaard, løgmaður, heldur røðu (28. juli). Røðan sum løgmaður helt til frama fyri samkynd fær sera nógva umrøðu í almenna rúminum og í løgtinginum.
2005
Fyrsta Føroya Pride og ráðstevnan Canaries in the Coal Mines er í Norðurlandahúsinum, har bæði føroyskir og útlendskir fyrilestrahaldarar taka lut. Pride’in í Tórshavn hevur sera góða uppmøting. M.a. Finnur Helmsdal, sáli og Sonja J. Jógvansdóttir hildu talu og Hanus Johansen og Havnakórið syngja.
2005
2. november leggja Finnur Helmsdal og Annita á Fríðriksmørk fram broytingaruppskot til paragraff 266b. 20 tinglimir atkvøða móti lógaruppskotinum og 12 fyri.
2006
Rasmus Rasmussen, tónleikari og samkyndur maður, verður álopin og miðlarnir ger nógv burturúr søguni.
2006
Altjóða undirskriftainnsavnan er til frama fyri §266b. 25.000-30.000 fólk skriva undir.
2006
Fyri triðju ferð kemur §266b fyri tingið. Tað eru aftur Finnur Helmsdal og Annita á Fríðriksmørk, sum persónliga leggja uppskotið á tingborðið. Rættarnevndin viðgjørdi málið væl og virðiliga og innkallaðu fútan, Boga Davidsen, Sonju Jógvansdóttir, Karsten Høgnesen, Birtu Biskopstø og Karin Dahl, Sølvar Michelsen, Jógvan Zachariassen og Amnesty International, Føroya Deild.
Hesa ferð verður uppskotið samtykt, og lógin verður endaliga dagførd – 17 atkvøður fyri og 15 ímóti – hetta hendir næstan 20 ár eftir at lógin varð dagførd í Danmark.
2007
Næsta Føroya Pride og seminar í Norðurlandahúsinum er á skránni. Umleið 300 fólk luttaka.
2007
Við Maritu Dalsgaard á odda verður leikurin Verkætlan Laramie vístur í Müllers Pakkhúsi frá 25. november til 12. desember í 2007.
Leikurin snýr seg um ein ungan mann í lítla býnum Laramie, Wyoming, USA, sum verður so illa bukaður, at hann doyr av løstunum. Hendingin fær ikki einans lagnutungar avleiðingar fyri tann samkynda Matthew Shepard og ungu dreingirnar, ið framdu illgerðina. Hvør einasti íbúgvi í Laramie kemur í eina tvístøðu, har ikki slepst undan einari uppgerð við egið virðisgrundarlag – við samleika, sjálvsuppfatan, trúgv og spurningin um fólkaræði.
Hetta er fyrstu ferð eitt dokudrama verður spælt í Føroyum. Ikki færri enn 54 leiklutir eru í leikinum. Hetta krevur nógv av leikarunum og tí var eitt sterkt og fjølbroytt lið av sjónleikarum savnað. Tey vóru Egi Dam, Birita Mohr, Gunnvá Zachariassen, Hjálmar E. Dam og Marita Dalsgaard, sum samstundis var leiðarin av verkætlanini.
Leikurin fekk nógva umtalu millum fólk og í føroysku miðlunum. Jenis av Rana segði, at “leikir sum Fundamentalisturin, Verkætlan Laramie og Ginu Søgur eru bert niðurbrótandi. Teir fáa tummilin niðureftir frá mær!!!” og Carl Johan Jensen ummælti leikin við heldur óhepnu yvirskriftini: ”Synd er í tí, sum synd er í”.
Skúlanæmingar vóru bjóðaðir at síggja leikin og skriva uppgávu um innihaldið aftaná. Eisini var stór lýsingarherferð gjørt fyri leikin, sum ikki er nakað, ið er vanligt fyri føroyskar sjónleikir. Vinnuvitan ummæltið herferðin og lat 4½ út av 6 møguligum stjørnum fyri avrikið.
2008
Mótmælistiltak, Lat tøgnina tala, er á Tinghúsvøllinum 20. februar. Samkynd vóru ónøgd við, at Tjóðveldi fór í samgongu við m.a. Miðflokkin, og lovar ikki at viðgera sokallaði “etisk” mál. Í tí sambandinum skrivaði nývaldi tingmaðurin Sjúrður Skaale eitt hvassorðað lesarabræv, har hann segði við øll samkynd; “Haldi nú kjaft við jamrinum”, sum eisini var heiti á lesarabrævinum.
2011
LGBT Føroyar, rørsla til frama fyri samkynd, tvíkynd og transpersónar, verður sett á stovn, 1. juni 2011. Omanfyri 100 fólk møta til stovnandi aðalfundin og rørslan fær sera jaliga umrøðu í almenna rúminum.
2011
Sirkus Føroyar, ið liggur í Vágsbotni í Havn, verður fyrsta almenna LGBT-vinarliga staðið hjá føroyingum at hittast. Hetta verður gjørt annaðhvørt mikukvøld um summari, og einaferð um mánðain um veturin. Tiltakið fær heitið “Out Night”, og verður eisini tikið upp millum føroysk LGBT fólk í m.a. Danmark og Bretlandi.
2011
Á sumri skipar LGBT Føroyar fyri stórum lýsingarátaki í flestu føroysku miðlum. Hetta var gjørt í eini roynd at gerast meira sjónlig og fyri at kasta eitt jaligt ljós á føroysk LGBT fólk.
2012
27. juli 2012 gjørdist ein stórur, ógloymandi og søguligur dagur fyri Føroyar og føroyingar. Meira enn 5.000 fólk (sambært løgregluni) tóku lut á triðju Faroe Pride skrúðgonguni í Havn. Aftaná var stór ókeypis konsert, har Eivør, Nalja, Reykjavík Queer Choir, 200, Mike og Dreymaferðin við Búa & Dánjal luttóku. Heðin Mortensen, borgarstjóri í Tórshavnar kommunu og Jón Gnarr, borgarstjóri í Reykjavík, hildi hvør sína røðu.
2012
LGBT Føroyar vinnurin heiðurin sum ársins felagsskapur í danska kongaríkinum, tá rørslan vinnur árligu Axgil virðislønina, sum verður latin á stórum tiltaki í Keypmannahavn.
2012
Uttan at vilja tað, gjørdist Rasmus Rasmussen miðdepil í stríðnum hjá LGBTarum í Føroyum, tí hann vegna sína kynsligu sannføring varð álopin. Hetta hevði stórar persónligar fylgjur fyri Rasmus og hansara nærmastu, men gjørdist eisini tað, sum endaliga slóðaði fyri, at fólk fyri fyrstu ferð í Føroya søgu vóru vard vegna sína kynsligu sannføring.
Rasmus er farin, men ein litfagur varði stendir eftir hann. Tvey ár seinni heiðrar LGBT Føroyar Rasmus Rasmussen, sála við ársins Róland Virðisløn. Faðir hansara tekur móti heiðrunum.
2013
Nýggj Gallup kanning vísir, at meira enn 2/3 av føroyingum eldri enn 15 ár stuðla samkyndum hjúnabondum í Føroyum. Miðflokkurin er ikki blíður, og ákærir Gallup Føroyar fyri svik. Sami flokkur klagar ikki um svik, tá Gallup seinni um árið gevur flokkinum “nøktandi” veljaraúrslit.
2013
Kári Jacobsen úr bólkinum Nalja, sum sjálvur er samkyndur, hevur skrivað fyrsta føroyska Pride sangin, ið eitur “Ymisk” og verður nógv spældur í útvarpinum.. Kári hevur fingið fleiri aðrar føroyskar tónleikarar at syngja við sær á lagnum. Eitt nú kann nevnast: Jens Marni Hansen, Niels Arge Galán úr 200, Eyð Berghamar Jacobsen og Arnfríð Lützen
2013
Fjóra Faroe Pride skrúðgongan dróg aftur hesa ferð fleiri túsundtals føroyingar til sín, sum allir ynskja eitt rúmligari føroyskt samfelag. Aftaná var stór ókeypis konsert, har Teitur, Grandma´s Basement, Jens Mari Hansen, Marius Ziska, Hjørdis Johannsen og fleiri onnur luttóku.
2013-2014
Andstøðulimirnir Poul Michelsen (Framsókn), Bjørt Samuelsen (Tjóðveldi) og Rigmor Dam (Javnaðarflokkurin) leggja fram uppskot at broyta hjúnabandslógina, so samkynd eisini kunnu giftast borgarliga í Føroyum. Eftir drúgva viðgerð fellur uppskotið við einans 14 atkvøðum fyri. LGBT Føroyar velur hesi trý til “Ársins Hinskynd”.
2014
Norðurlandahúsið sýnir fram myndaframsýningini “Gay Greenland” og skipar fyri serligum tiltaki um samkyndleika í norðuratlantshavinum. Borgarstjórarnir í Reykjavík og Nuuk, sum eru á almennari vitjan hjá borgarstjóranum í Tórshavn, Heðini Mortensen, seta og luttaka á tiltakinum. Heðin Mortensen, sum eisini skal luttaka, sigur seg tó ikki kunnu vera til júst hetta tiltakið á almennu ferðini, tí hann “skal røra í sósini” í samband við almenna døguðran seinni sama dag.
Borgarstjórin setti Faroe Pride í 2012.
2014
Nógv føroysk list, sjónleikur, tónleikur, skaldskapur og stuttfilmar við LGBT evnum verða framleidd hesa tíðina og komandi árini.
2014
Faroe Pride flytur oman á Skálatrøð.
2015
Skipað verður fyri stórari Pride viku í Norðurlandahúsinum og aðrar staðni í Tórshavn. Eitt nú er fyrsta veruliga drag showið á skránni í Føroyum, eins og 6. Faroe Pride.
2015
Sonja J. Jógvansdóttir verður vald inn á ting við 3. flestum persónligum atkvøðum. Hon er fyrsti føroyski politikkarin, ið alment er úti sum samkynd.
2016
Hóast hetta verður henni lovað, verður hjúnabandslógin ikki partur av endaliga samgonguskjalinum, sum formennirnir hjá Javnaðarflokkinum, Tjóðveldi og Framsókn undirskriva. Hetta, umframt aðrar persónligar orsøkir gera, at Sonja velur at fara úr Javnaðarflokkinum og verður uttanflokskvinna. Saman við Bjørt Samuelsen (Tjóðveldi), Hannu Jensen (Framsókn) og Kristiannu Winther Poulsen (Javnaðarflokkurin) leggur hon uppskotið, ið fall í 2014, fram aftur fyri Føroya Løgting.
2016
Viðgerðina av málinum um hjúnabandslógina er sera drúgv og nógvar kreftir arbeiddu hart fyri at steðga uppskotunum.
2016
29. apríl 2016 atkvøður Føroya Løgting við 3. viðgerð og við 19 atkvøðum fyri at broyta hjúnabanslógina, so samkynd, eisini kunnu giftast borgarliga í Føroyum, tá ið §14.2 er broytt ella strikað.
2016
LGBT Føroyar, Amnesty International Føroyar og Sirkus Føroyar skipa fyri serligum minningarhaldi í Sirkus fyri terrorálopinum á samkynda náttklubban Pulse í Orlando, USA. Fólk kunnu m.a. vísa samhuga við at skriva í bók, sum seinni varð latið amerikanska sendiharranum í danska kongaríkinum.
2016
Amerikanski sendiharrin í danska kongaríkinum setur og luttekur á sjeyndu Faroe Pride saman við manninum, Dr. Stephen DeVincent. Faroe Pride fær langt um leingi loyvi frá Tórshavnar kommunu at halda tiltakið mitt á Vaglinum.
2017
1. januar 2017 verður tvørkyndleiki tikin av almenna danska heilsulistanum yvir sálarligarsjúkur. Føroyska heilsuverkið ger tað sama.
2017
§14.2 í hjúnabandslógini verður broytt soleiðis, at Føroya Løgting endaliga atkvøður fyri broyttu hjúnabandslóg við 18 atkvøðum fyri. Magni Laksafoss, sum atkvøddi lógini í 2016 varð burturstæddur uttanlands.
2017
1. juli 2017 kunnu fyrstu samkyndu pørini gifta seg borgarliga í Føroyum. Fyrsta parið gjørdist Leslie Travers (48) frá Englandi og Richard McBride (47) frá Norðurírlandi. Teir giftust 6. september í Tórshavn. Annika Olsen, borgarstjóri, vígdi hjúnini. 27. september 2017 varð fyrsta føroyska samkynda parið gift í Føroyum. Vígslan fór eisini fram í Tórshavn. Gunvør Balle, varaborgarstjóri, vígdi kvinnurnar, sum ikki ynsktu at vera navngivnar.
In the long history of the world, only a few generations have been granted the role of defending freedom in its hour of maximum danger. I do not shrink from this responsibility – I welcome it.
– John F. Kennedy

robotstxt: allowed

filter: keep


text:
Orð og tónar verða á bókadøgunum í Norðurlandahúsinum leygardagin 25. november kl. 17-19
Skráin fevnir breitt. Frá nýggjari debutskaldsøgu, um nýggja føroyska kirkjulist til samrøðu við okkara fyrsta stórmeistara í talvi, sum er aktuellur við nýggjari bók.
Løtan verður skipað soleiðis:
BOÐSKAPURIN Í TRÆNUM: Vit fáa eitt prát millum Edward Fuglø og Nils Orth um kirkjulistina í Christianskirkjuni. Saman við myndum á stórskíggja, sum fyri ein part verða greinaðar, fara vit eina ferð
TÁ IÐ TRØLLINI FARA Á FLOG er er ein lýrisk frásøgn, sum fer fram í Føroyum. Hetta er debutskaldsøga eftir høvundin Fríð. Bókin kom út á donskum í 2015, men er nú týdd. Bókin verður umrødd, og brot verða lisin upp.
Kvøldið endar við einum práti millum Suna Merkistein og Helga Dam Ziska um longu leiðina fram til stórmeistaraheitið – heilt frá byrjan. Bókin eitur Í FRAMLOPI, og er hetta er hugtakandi søga um føroyska stórmeistaran.
Inn ímillum hvørja framløgu verður tónleikur sum Ólavur Jacobsen og Monica Stauss standa fyri.


text:
Veiðiloyvi skal sum útgangsstøði brúkast hjá eigarunum at sleppa til fiskiskap við sínum skipi – men fleiri av hesum loyvum verða ikki brúkt til annað enn at selja og leiga, uttan at eigarin yvirhøvur brúkar tey til fiskiskap.
Í Klaksvík liggur línuskipið Helena – tað hevur ikki verið til fiskiskap síðan desember 2010. Men síðan tá hevur loyvið hjá skipinum verið handlað fleiri ferðir. Afturat hesum hevur skipið á hvørjum ári fingið fiskidagar tillutaðar, sum eru seldir víðari, so onnur kundu fiska teir undir Íslandi ella undir Føroyum.
Í upphøggingarkrókinum á Skála liggur línuskipið Eysturoyingur – tað hevur ikki verið til fiskiskap síðan 2009. Tað er handlað tvær ferðir, og í trimum umførum eru fiskidagar undir Íslandi og Føroyum seldir øðrum oman á tað heila.
Vit tosa um skip við sonevndum skuffuloyvum – tað vil siga, at loyvi og dagar verða brúkt at handla við onnur, meðan skipini bara liggja við bryggju og rusta, tí tað loysir seg ikki at selja tey. Tey geva meira pengar í kassan við at liggja sum rustaðar dangur við bryggju.
Og so er talan ikki bara um Helenu – fleiri onnur skip liggja á sama hátt kring landið bundin til bryggju sum rustaðar pengamaskinur.
Lesið meira í blaðnum


text:
Vit vóru øll í Dali í heystferiuni. Teir vóru á fjalli mánadag, og Turið kom suður týsmorgun við øllum sínum, og týskvøld høvdu tey flett tað, sum vit fingu. Men fjallið er ikki liðugt enn, har suðuri liggur seyðurin í fylgjum, og siðvenja er at reka í fleiri umførum - sera ópraktiskt hjá eigarum, sum ikki búgva á staðnum, og sum hava sett heystferiuna av til júst hetta arbeiði. Ja ja eg veit, uttanbygdarfólkið má laga seg eftir siðvenjum á staðnum, men tá ið tað næstan bara eru uttanbygdarfólk í haganum, tá er kanska nakað øðrvísi.
Annars gingu dagarnir sum vant, børnini vóru nógv úti, tey súkkla, og Kristina fer skjótt at læra seg, og Hebert brúkar eina unglingasúkklu.
Í skúlatúninum er virksemi av ymsum slag, Annfinn slær í plantasjuni, og Jónas kemur úr haganum við gásini. Og børnini sparka.
Og so er tað flettingin sjálvandi, blogglesarar skula ikki snýtast fyri bygdarsnobbarans myndir av “tálg millum fingrarnar og blóðslettir í andliti”, sum ein skrivaði á FB.
Gubbin er komin í kjallaran at hjálpa til
Tað er lættari, tá ið ein partur av tummingini er mekanisk.
Magna fer syngjandi svingandi út á Bakka við einari spann.
Og ikki at gloyma caféina, hvønn dag vóru vit á Café og drukku kaffi við so frálíkum klattum frá Henny afturvið.
Tordis, sum eg kendi væl, tann tíð tað var, var túr í Dali við familjuni, stuttligt at síggja hana, og slett einki broytt í tey uml. 50 ár. Tann ungi maðurin Kári segði seg hava gingið í skúla við Briani og Sølva í Lopra. Tað meini eg, so er …….


text:
Hildið verður áfram at mála ónsdagin 2. juli kl. 13. Øll eru hjartaliga vælkomin at hjálpa til.
Mála í dag
Í dag, mánadagin 30. juni, kl. 13 verður farið at mála í síðubygninginum í langhylinum í Vági.
Sjálvboðin mála í langhylinum
Leygardagin 14. juni byrjaðu sjálvboðin at mála í langhylinum innan.
Rudda í langhylinum fríggjadagin
Fríggjadagin 28. mars kl. 13 verður farið at rudda út úr svimjihøllini á Oyrunum, út í last, sum stendur við inngongdina.
Hjálparfólk í langhylinum mánadagin
Mánadagin 24. Mars kl. 9 verður aftur arbeitt í langhylinum. Ætlanin er at gera skráningin í svimjihylinum lidnan.
Hjálparfólk í langhylinum ónsdagin
Ónsdagin 19. mars kl. 13 verður farið undir at gera skráningin í 50 m. hylinum lidnan og kláran til at stoypa.
Hjálparfólk í langhylinum týsdag
Týsdagin 18. mars kl. 16 verður tørvur á 3-4 hjálparfólkum í langhylinum at gera lætt arbeiðið.
Mánadags binding í Stóra Pakkhúsi
Hvønn mánadag frá kl. 13 til kl. 16 er mánadagsbinding í Stóra Pakkhúsi.
Hjálparfólk í langhylinum
Í morgin, fríggjadagin 7. mars, er tørvur á 4-6 hjálparfólkum at tøma ein konteynara við tilfari til svimjihylin.
Viðlíkahald av Johannu TG 326
Fólk eru vælkomin at hjálpa til, nú viðlíkahald verður gjørd av sluppini Johannu TG 326.


text:
Og arbeiðið er longu byrjað. Løtan er komin til, at Føroyar aftur skulu vera á odda viðvíkjandi gransking av sjófuglum. Tað heldur Jóhannis Danielsen, adjunktur á Fróðskaparsetrinum, ið skipar fyri stórum kanningararbeiði um føroyskan sjófugl.
Á skrivstovuni hjá Jóhannisi Danielsen, adjunktur í lívfrøði á Fróðskaparsetrinum, er nær um hvør yvirflata full av ymiskari útgerð. Her liggja dronur, myndatól og túrútgerð. Jóhannis fer beinanvegin í gongd við at lova og prísa útgerðini; Útgerð, ið sambært Jóhannisi kann gera, at gransking av sjófuglum í dag kann vera eitt av heilt fáum vísindaligum økjum, har veruliga stór fótafet enn kunnu takast. Í meginpartinum av vísindaligum arbeiði kemur vitan í einum jøvnum streymi.
– Men tú fært ikki hesi risastigini. Sjófuglagransking er akkurát nú í einari støðu, har vit kunnu gera eitt ordans risalop – í dag. Tað er næstan óhoyrt innan gransking nú, sigur Jóhannis Danielsen.
– Man hevur manglað amboð til at kunna kanna tað betur. Tey eru her knappliga nú, sigur Jóhannis, og greiðir víðari frá, at livihátturin hjá sjófuglunum er avbjóðandi fyri fuglafrøðingar.
– Vit vita bara nakað um fuglin, tá hann er her, og tað er hann stytsta part av tíðini og av lívinum tilsamans. Vit vita ikki, hvar hann annars er, hvat hann ger og hvar, og so framvegis.
Jóhannis vil nú, at Føroyar skulu vera á odda viðvíkjandi gransking av sjófuglum, nakað, ið liggur væl fyri í dag. Nógv er enn eftir at læra, og høvdu Føroyar komið á odda, hevði hetta sjálvandi stimbrað bæði gransking, fakligt umhvørvi, og at enda eisini búskap landsins.
– Mín visjón og planur er at fáa sjófuglagransking í Føroyum heilt fram ígjøgnum, eisini á heimsplani, soleiðis at vit verða millum tær absolutt førandi tjóðirnar, sigur Jóhannis.
– Tað er ikki bara møguligt, tað er væl og virðiliga møguligt, um vit bara satsa upp á tað, sigur Jóhannis og vísir á, at um farið verður nøkur hundrað ár aftur í tíðina, vóru Føroyar millum fremstu londini í Evropa viðvíkjandi vitan um fugl.
Lesið meira í blaðnum hetta vikuskiftið


text:
Klaksvíkar kommuna hevur gjørt eina nýskapandi skipan. Við einum nýggjum viðtaluportali kann borgarin í Klaksvík avgreiða nøkur av sínum viðurskiftum við kommunulæknan - so sum at bíleggja ella broyta tíð og endurnýggja reseptir.
Mannagongdin er tann, at viðskiftafólk fara inn á www.laknarklaksvik.fo, og har tøppa tey neyðugu upplýsingarnar inn í eitt oyðublað, sum skipanin síðani sendir Læknamiðstøðini. Síðan taka læknaskrivarar sær av víðari viðgerð av umbønunum og senda svar aftur til viðskiftafólkið.
- Hetta átakið er ein liður í stremban okkara at menna og betra tær tænastur, sum verða veittar borgarum okkara, siga Óluva Klettskarð og Jógvan Skorheim.
Tey vísa á, at skipanin, sum nú verður roynd í Norðoyggjum, kann víðkast til at fevna um alt landið, so at frambrotið kann koma øllum borgarum tilgóðar.
- Hetta er ein einføld skipan, sum eisini riggar á smærri eindum so sum teldlum og snildfonum, og tí vóna vit, at fólk fara at taka henda møguleika til sín.
Tað er fyritøkan Formula, ið hevur ment skipanina. Skipanin lýkur øll krøv um tryggleika, har allir upplýsingar verða væl vardir, og har útgerðin liggur í tryggum kørmum hjá Føroya Tele, sigur Klaksvíkar kommuna. Ongar upplýsingar fara út um landoddarnar, sum er eitt lógarkrav frá almennari síðu.


text:
Skúlaleiðarin var sagdur úr starvi til 1. august í ár, tá ið nýggi samanlangdi skúlin í Sunda kommunu eftir ætan skal byrja.
Føroya Lærarafelag kærdi avgerðina hjá Mentamálaráðnum til Løgtingsins umboðsmann, sum nú hevur givið lærarafelagnum viðhald.
Løgtingsins umboðsmaður hevur biðið Mentamálaráðið um at taka málið upp til viðgerðar av nýggjum, og tað verður nú gjørt.
- Tað er væntandi soleiðis, at uppsøgnin verður annuluerað, sigur Poul Geert Hansen, aðalstjóri í Mentamálaráðnum við Kringvarpið.
Føroya Lærarafelag kærdi um, at Mentamálaráðið segði skúlaleiðaran úr starvi, áðrenn fólkaatkvøðan var hildin í kommununi um ætlaðu samanleggingina av skúlunum í Sunda kommunu.
Les eisini: Tað var skeivt at siga skúlaleiðara úr starvi


text:
Leygardagin 14.oktober letur Tóroddur Poulsen upp sína 60 ára føðingardagsframsýning í Steinprenti. Fjøllistamaðurin, sum í 2013 varð heiðraður við stóru mentanarvirðislønini, var fyrst kendur sum yrkjari og síðani sum grafiskur listamaður. Men hann hevur eisini givið fløgur út, gjørt installatiónir, skrivað skaldsøgur og bloggar, málað olju- og vatnlitamálningar, og stóra verkið vaksur javnt og samt. Bara í oktober í ár gevur hann eitt yrkingasavn og eina plátu út, umframt, at Sprotin gevur út stóra bók um hansara verk.
Framsýningin eitur Tóroddur & Co eftir einum av nýggju steinprentunum, har vit síggja framsíðuna av einum bókahandli, ið eftir øllum at døma er opin í allar ævir - men ynskir tú tær eina krimibók, er hetta ikki rætti bókahandilin.
Eitt hugtakandi og merkiligt prent, sum Tóroddur Poulsen gjørdi í fjør eitur Hevd. Á prentinum sæst eitt rundleitt, reytt skap við fýra útúrgerðum, sum stinga út í hvørjari av teimum fýra síðunum á skapinum. Reyða skapið vendir aftur í øðrum myndum.
Tað gevur beinanvegin varhugan av onkrum figurativum, og minnir um ein kavbát ella eina skjaldbøku, men skapið letur seg ikki lesa út í æsir, tí tað er nonfigurativt. Beint niðri undir reyða skapinum er ein lítil ugla og undir henni ein uppseting av spannum og prikkum, sum minnir um okkurt slag av myndagátu, ið tó tykist mangla tann samanhang og eintýðuga svarið, sum er sjálvur kjarnin í slíkum myndagátum.
Her verður greidliga ikki hildið nógv um hetta, at halda nakað í hevd ella at grunda sítt virksemi á gamla siðvenju ella á mátan mann segði ella gjørdi fyrr.
Sambært myndini gevur hesin vani als onga meining. Betur er at hugsa nýtt og tað ger Tóroddur Poulsen. Umframt steinprentini verða eisini 42 objekt á framsýningini, sum hann hevur gjørt burtur úr bókum, ið eru pakkaðar inn ella mumifiseraðar og sum nú heilt ítøkiliga skulu lesast á nýggjan hátt.
Øll eru hjartaliga vælkomin til upplatingina og at heilsa uppá listamannin í Steinprenti leygardagin 14.oktober frá klokkan 15-17.


text:
Í samband við ymiskt, sum seinastu tíðina er skriva um grøna orku og hitapumpur vilja vit koma við n
Eini hjún skiftu sær nevniliga oljufýrið út við einari hitapumpu fyri tveimum árum síðani, og tey
Fyrilestrar hjá Demich um jarðhita
Áhugaverd grein í ingeniøren um sjógvhitapumpuskipanina á Boðanes- heiminum, ið Demich hevur gjørt
Nýggj áhugaverda grein hjá Jarðfengi um m.a. varandi orku Les greinina hjá teimum her
Demich er landsins førandi fyritøka innan alternativa orku. Saman við okkum ber til at fáa hita burtur úr nærum øllum elementum.
Vit veita og seta upp hitapumpur ið taka hita úr luft, sjógv og jørð. Set teg í samband við okkum á tlf. 350 300 ella á demich@demich.fo og fá eitt orkuprát.


text:
Áheitan frá MBF til Fíggjarmálaráðið, Kommunala arbeiðsgevarafelagið og Føroya Pedagogfelag
Soljóðandi skriv er sent pørtunum í trætuni á arbeiðsmarknaðinum 8. januar.
Í samband við trætuna á arbeiðsmarknaðinum millum Fíggjarmálaráðið, Kommunala arbeiðsgevarafelagið og Føroya Pedagogfelag vil MBF hervið heita á partarnar um at finna eina loysn.
MBF vil gera vart við, at støðan á brekøkinum er alt annað enn góð, nú fólk eru noydd at flyta úr teirra egnu heimum, orkan á teimum stovnum, ið enn eru opnir, er rættiliga nógv skerd, og nú verkfallið/verkbannið rakar børn, ið bera brek í fólkaskúlanum.
MBF hevur ongar viðmerkingar um, hvør nú hevur ábyrgdina av, at støðan er sum hon er, men kunnu vit vísa á, at tá vit í 2014 sendu skuggafrágreiðing til ST nevndina, var eitt av okkara kritikpunktum, at ongin lóg ella kunngerð tryggjar fólk, ið bera brek, tá ið verkfall er. Í hesari frágreiðing til ST vísti MBF á, at tað kom fyri, at fólk, ið bera brek, ið búgva á sambýlum ella vardum bústøðum, máttu flyta úr heimi teirra og heim til familju ella til størri eindir, tá ið verkfall var.
Nú fýra ár seinni mugu vit ásanna, at støðan ikki er betri, enn hon var tá skuggafrágreiðingin varð skrivað. Tað er ikki einans heimið hjá fólki, ið verður rakt, men sleppa teir veikastu næmingarnir ikki í skúla heldur. Støðan í dag er tann, at børn, ið bera brek, ið eru í einari skipan við námsfrøðiligum stuðli í fólkaskúlanum sleppa ikki í skúla og missa harvið undirvísing, meðan aðrir næmingar, ið ikki hava námsfrøðiligan stuðul sleppa í skúla.
MBF vil til eina og hvørja tíð virða rættin hjá fakfeløgum at nýta tey vápn, tey hava, í hesum føri verkfall. Tó vilja vit heita á allar tríggjar samráðingarpartarnir at tryggja, at tað ikki eru teir veikastu bólkarnir í samfelagnum, ið eru fyri mismuni.
MBF vil heita á samráðingarpartarnir at finna eina loysn og ikki góðtaka, at fólk, ið bera brek, eru fyri mismuni, tá verkfall/verkbann er. Tað er ikki í lagi, at hetta so viðbrekna økið aftur og aftur verður rakt.
Vinarliga MBF


text:
Um Synack
Synack er eitt lítið felag, men sterkt. Vit hava eina breiða KT-vitan og loysa bæði smærri og størri uppgávur fyri virkir og stovnar. Vit hava lagt okkum eftir, at veita okkara kundum eina óhefta ráðgeving, har tørvurin hjá kundanum er í miðdepilinum.
Ein grein um felagið og persónarnar aftanfyri stóð at lesa í fyrstu útgávuni av vinnublaðnum Vinnulívið. Les greinina "Alt byrjaði norðan fjall" við at trýsta á leinkið, sum stendur niðast á síðuni.
Málið hjá okkum er at skapa eitt gott samstarv við okkara viðskiftafólk, og vit seta tí stór krøv til okkum sjálvar. Tað skal tryggja, at allir partar fáa sum mest burturur. Fyri at tryggja hetta hava vit millum annað sent starvsfólk til Danmarkar á skeið, og tað hevur havt við sær, at vit eru VCP5-DCV-sertifiseraðir hjá VMware. Tí kunnu vit í dag kalla okkum VMware Pro Partners.
Í gerandisdegnum arbeiða vit við støði í niðanfyristandandi missión og visión:
Missión:
Málið
er at hava eitt gott og væl skipað samskifti við okkara viðskiftafólk, har stórur dentur verður lagdur á at uppseta og menna ta røttu loysnina til kappingarføran
prís. Málið hjá okkum er, at Synack er tann besta fyritøkan á marknaðinum; bæði tá tað snýr seg um vitan og prís.
Visión:
Eitt høgt tænastustøði, sum nøktar tørvin hjá kundanum, er grundarlagið og orsøkin til, at Synack varð stovnað. Av somu orsøk stremba vit altíð eftir at varðveita eitt høgt tænastustøði, og tað gera vit millum annað við at hava eitt gott og skipað samskifti við okkara viðskiftafólk.
Vit ynskja at bjóða okkara starvsfólkum eitt spennandi og mennandi arbeiðsumhvørvi. Hetta skal vera við til at tryggja okkara missión um at Synack skal vera besta fyritøkan á marknaðinum; bæði tá tað snýr seg um vitan og prís. At verða best krevur, at vit altíð klára at veita viðskiftafólkum okkara góðar loysnir, sum okkara starvsfólk, og Synack sum virkið, kunnu standa inni fyri.


text:
Uppskotið um hjúnabandslógina samtykt
30.05.2017 - 15:43 - Ásbjørn Jacobsen
Løgtingið samtykti fyri løtu síðani uppskotið um løgtingsmál nr. 102/2016, um at broyta hjúnabandslógina.
18 atkvøddu fyri og 14 ímóti.
Fýra broytingaruppskot frá limum í andstøðuni fullu, eisini uppskotið um at fáa málið út til fólkaatkvøðu.
Sostatt skal kirkjan nú sjálv gera av, um hon vil signa borgarliga vígd samkynd ella ikki.
Sí eisini skriv frá biskupi: Biskupur á fundi við Mentanarnevnd Løgtingsins tann 10. mai 2017


text:
Navn: Brynja
Skrásetingar nr.: FR99102
Folağ: 20. mars 1999
Kyn: Ryssa
Litur: Brún viğ pangaré, lítlari stjørnu og ál
- Hevur litgenini Ee Aa toto --
Stongmát: 126cm
Sinnalag: Sera blíğ, rólig og ímøtikomandi.
Eigari: Sigurğ í Jákupsstovu - Kráargøta 1, Argir
Fortíğ: Tá iğ Elin í Jákupstovu keypti Blanku frá Lis Langgård, varğ hon kviğin viğ Brynju í ár 1998-1999. So Elin hevur altíğ átt hana. Men váriğ 2007 bleiv hon koyrd á Royndarstøğina. Har stóğ hon so inni, inntil Anna Louisa tók og setti hana út á eitt stykki uttanfyri Royndarstøğina. 3. septembur 2008 bleiv hon koyrd til Argir, har Anna Louisa hevği hana. Sama veturin fór hon aftur til eigarin og har stendur hon enn.
Í 2013 skifti hon eigara til Sigurğ í Jákupsstovu.
Avkom:
Bragi 2 - FR06101
Bestla - FR08102
Borr - FR09105
?
?


text:
Nú er ovboðið, niður gerðingin av starvsfólkunum innan dagstovnaøki heldur fram - verður nokk ikki leingi áðrenn ein almennur “finn ein námsfrøðing at happa” dagur verður innførdur av ávísum kommunalu umsitingunum.
Til seinastu samráðingarnar var eitt av krøvunum, hjá Pedagogfelagnum, at ein avtala um at arbeiða fyri einum góðum sálarligum umhvørvið var við í semjuni. Tað hildu kommunurnar var púra óneyðugt - tí tað megnaðu tær sjálvar at syrgja fyri.
Eftirfylgjandi hava vit tó verið vitnið til tað mótsatta - tí tað er nógv sum hendir aftanfyri leiktjøldini. Eitt var ella er hugurin hjá einari ávísari kommunu, at spara samanlagt 10-12 túsund kr. mánaðarliga við at trekkja eina játtaða viðbót til umleið 10 leiðarar í kommununi.
So hava vit kommunurnar, sum týðuliga halda at dagstovnarnir ikki gera eitt nóg gott arbeiði, tí tær hava tørv á at flyta børnini skjótari úr skipanini, inn í forskúlar. Trivnaðarstjórin í ávísari kommunu vil ikki rósa dagstovnunum, tá tað vísir seg at foreldur heldur velja dagstovnin enn forskúlan, men kemur við ymiskum øðrum undanførslum.
Tað sama ger borgarstjóri í aðrari kommunu, sum tvíheldur um at børnini skulu í eina skipan, sum foreldur beinleiðis hava mótmælt verður sett í verk fyri teirra børn. Ístaðin fyri at brúka høvi at viðurkenna at starvsfólkini á teimum kommunalu stovnunum gera eitt gott arbeiði, brúkar hann møguleikan at niðurgerða tey við at noyða eina nýggja forskúlaskipan í gongd.
Síðani kemur nýggjasta álopið á arbeiðsumhvørvið - har høvuðsstaðar kommunan nú er í gongd við at gera bygnaðarbroytingar, uttan at taka starvsfólkini við uppá ráð.
Tá stórar bygnaðarligar broytingar vera gjørdar, er sjálvsagt neyðugt at hava starvsfólkini við í gongdini. Sjálvandi eigur kommunan at spyrja inn til hvussu starvsfólkini meta at góðskan á stovnunum kann økjast - tí tað er vælsaktans tí broytingarnar verða framdar - fyri at gera tænastuna betur?
Eru allir leiðarar í kommununi ov vánaligir, er tað tí teir nú skulu umskipast til námsføðiligir leiðarar fyri ein part og vanlig arbeiðsfólk, meðan ein yvirleiðari/økisleiðsla verður sett fyri fleiri stovnar. Hvussu tað ber til at vera “námsfrøðiligur leiðari” uttan at hava fíggjarliga- og starvsfólkaábyrgd verður ein trupul uppgáva.
Avstandurin hjá starvsfólkunum til leiðsluna gerst eisini longri, so væntast kann at fleiri trupulleikar fara at koma.
Hvør skuldi trú at vit vóru í 2015.
Vit skulu kanska ynskja okkara nýggju starvsfeløgunum í eldraøkinum vælkomin í hetta góða og trygga arbeiðsumhvørvið, har kommunur duga so væl at vísa virðing fyri sínum starvsfólkum.


text:
Føroyingar mugu taka støðu í spurninginum um eina nýggja stjórnarskipan. Antin verður hon gjørd innan fyri ella uttan fyri donsku grundlógina.
- Antin verður stjórnarskipanin gjørd fyri ein sjálvstøðugan stat í framtíðini. Ella er tað ein skipan, sum skal galda, meðan Føroyar og Grønland eru í rikisfelagsskapinum, segði Lars Løkke Rasmussen.
Tað var tann kendi retorikkurin, sum var at hoyra, tá ið Lars Løkke Rasmussen á aðalorðaskifti um ríkisfelagsskapin á Fólkatingi í dag setti føroyingum og grønlendingum stólin fyri hurðina. Tað ber ikki til at hava fleiri grundlógir í danska ríkinum, gjørdi hann greitt.
Og tað er danska løgmálaráðið, Justitsministeriet, sum tulkar grundlógina, gjørdi hann púra greitt.
- Grundlógin setir nakrar løgfrøðiligar karmar og mørk fyri ríkisfelagsskapinum. Hesar hevur løgmálaráðið lýst í sambandi við stjórnarskipanararbeiði, sum var í Føroyum í 2010 og 2011. Løgmálaráðið lýsir neyvt, hvørjar avbjóðingar eru í sambandi við arbeiðið at gera stjórnarskipan. Og eg vil mæla til, at hesi skjøl verða tikin við í stjórnarskipanararbeiðið í Føroyum og Grønlandi, segði Lars Løkke Rasmussen av Fólkatingsins røðarapalli.
Arbeiðið at gera eina stjórnarskipan í Føroyum er sostatt avmarkað av teimum tulkingum, sum danska løgmálaráðið ger, stendur tað til danska forsætisráharran. Samstundis legði hann afturat, at tað er hansara vón, at tað eydnast at koma á mál við arbeiðnum í Føroyum og Grønlandi á ein hátt, sum er nøktandi fyri Føroyar, Grønland og Danmark.
Á fundi í morgun í Tinganesi umrøddu formenninir í øllum teimum politisku flokkunum, hvussu farast skal víðari. Ætlanin er at formenninir hittast javnan yvir summarið og heystið, har serliga ósemjurnar, sum skiltu flokkarnar seinast, verða viðgjørdar. Enn er ætlanin, at málið kemur til fólkaatkvøðu í 2017.
Dimmalætting hevur fólk á Christiansborg, og seinni í dag verður meira at frætta um aðalorðaskiftið.


text:
Aluminium
Aluminium hevur nógvar fyrimunir framum annað tilfar, men hevur tó haft tann vansan at tað bjálvar ikki so væl. Nú fáast tey við áleið somu bjálving, sum tey mest orkusparandi vindeyguni úr øðrum tilfari.
Vit hava sjálvi haft ávirkan á tillagan av vindeygum og hurðum so tey hóðska til okkara viðurskifti. Her hugsa vit um drenhol, kanalir, rustfríar skrúir, pakningar osfr.
Viðv. profilinum. Aluminium vindeygu/hurðar fáast í profilinum ”Functional”, ”Renaissance” eller ”Deco”, sum tú sær í viðhefta faldara.
Viðv bjálving. Aluminium vindeygu/hurðar fáast við bjálvingar eginleikunum ”standard”, ”HI” eller ”HI+”. Tú sær bjálvingar virðini í viðhefta faldara.
Viðv liti/viðgerð. Tað er eitt ótal av møguleikum ið ávirka prísin millum lítið og einki. Spennandi dømi eru viðheft.
Viðv tættleika. Reynaers Masterline 8, Rammu bjálving = 1.0 W/m2K; Vatn tættleiki class E1200 (1200 Pa); Luft/vind tættleiki class 4 (600 Pa); Vindtryst mótstøðuføri resistance 5 (2000 Pa)
Ynskjur tú at hoyra meiri ella fáa tilboð er tú vælkomin at venda aftur.
MasterLine 8 LR (5).pdf Faldari við meiri upplýsingum


text:
- Tíðindi, mentan og ítróttur
Forboð móti at fjala andlitið
Tað gjørdist greitt á bólkafundi í morgun, har fólkatingsbólkurin hjá Vinstra kjakaðist um flokkurin skal taka undir við forboðnum at ganga í burka og niqap á almennum støðum.
Eisini stjórnarflokkurin Liberal Alliance hevur broytt hugsan, og tekur nú undir við forboðnum, skrivar dr.dk.
Niqab er turriklæði, sum bara vísir eyguni, meðan burka fjalir alt andlitið og eyguni eru eisini fjald.
Tað er Danski fólkaflokkurin, sum hevur fingið kjak í lag um forboð móti burka.
Í julimánaði boðaði flokkurin frá, at hann fór at seta fram uppskot um at banna fólki at fjala andlitið í almenna rúminum - t.d. við burka ella niqap.
Í Belgia er hetta bannið sett í verk, og Evropiski mannarættindadómstólurin hevur staðfest, at tað ER lógligt at seta bann móti at vera í niqap og burka á alennum støðum.
Sí eisini


text:
Tíðindaskriv frá SSF
Aðalfundur hildin í Svimjisamband Føroyar 23. mai 2009
Stendur prísurin á Oyggjaleikum mát, í mun til ítróttaliga støðið
Leygardagin var aðalfundur í Svimjisamband Føroya hildin í ÍSF-húsinum. Føroysku svimjifeløgini hittust, at viðgera farna tíðarskeðið. Í niðurløguni av frágreiðingi segði formaðurin, Jon Hestoy, soleiðis um Oyggjaleikir og kostnaðin: ”Tað er ein stórur trupulleiki at kostnaðurin av Oyggjaleikum er so høgur. Um Føroyar ynskir at vit skulu luttaka á einum stórum felags ítróttatilfaki, sum Oyggjaleikir, so átti stuðulin at verið væl hægri. Tá vit í ár skulu gjalda út við 10.000 krónur fyri hvønn luttakara, so kann ein ikki lata verða við spyrja, hvat verður so kostnaðurin um fýra ár tá Oyggjaleikir verða á Bermuda. Svimjingin er noydd at taka spurningin upp um prísurin á luttøkuni í Oyggjaleikum er rímiligur í mun til ítróttaliga støðið.” Oyggjaleikir, HM, EJM og EM á stutthylji fella øll sama ár og leggur stórar byrður á eitt sersamband sum Svimjisambandið.
Greiðar reglur fyri persónligar sponsoravtalur
Avgjørt var at Svimjisambandið skal gera greiðar reglur fyri hvussu persónligar sponsoravtalur kunnu gerast, eins og at hesar skulu góðkennast bæði av felagi og Svimjisambandið. Aðalfundurin avgjørdi at eykaaðalfundur skal verða hildin 29. august har uppskot um Reglur fyri persónligar sponsoravtalur skal gerast, í hesum sambandi skal eisini gerast ein sáttmáli millum svimjarar og Svimjisambandið, tá ið svimjarar verða úttiknir til landsliðið.
Val av nýggjari nevnd var útsett til eykaaðalfundin 29. august.
Vælnøgd við FM – JM og UM
Í ár er nýtt bólkabýti sett í gildið, við trimum árgansbýttum bólkum eins og at ein Juniorbolkur verður svomin saman við Føroyameistarastevnuna. Bæði bólkabýtið og at, tað verður gjørt nógv burturúr meistarakappingunum fekk stóra undirtøku frá feløgunum. Avrátt var at Svimjinevndin skal arbeiða við einum bólki 4, har nýggir svimjarar fáa møguleika fyri at svimja 25 metrakappingar og onnur undirhaldandi innsløg skulu verða.
——-
Ynskja tit fleiri upplýsingar kunnu tit ringja til Jon Hestoy, telefon 59 45 55.
Heilsan
Jon Hestoy


text:
Í viku 42 eiga skúlarnir tíð, frá 18. til 22. oktober. Tað eru aftur hesa ferð 4., 5. og 6. flokkarnir, sum høvuðsdenturin verður lagdur á. Tá ið flokkarnir koma at vitja framsýningarnar, fáa teir rundvísing, og uppgávur vera at loysa bæði sum flokkur ogsum einstaklingar.
Í fjør vitjaðu gott 1000 skúlabørn í skúlavikuni, og vóru bæði lærarar og næmingar sera væl nøgd. Plakat at heingja upp í skúlunum kann heintast her. Fullteknað er aftur í ár, og hesferð eru aftur 4., 5. og 6. flokkarnir, sum eru bodnir til savnsfagnað.
Hevur tú ein fyrispurning, send ein teldupost til snar@(if you can see this please update your browser)snar.fo


text:
Nautica Malibu Triathlon í Los Angeles er nokk tað triathlon sum tú skalt luttaka í, um tú vilt møta veruligum ‘celebrities’, og enntá hava møguliga at smyrja tey av. Í ár luttóku m.a. Jennifer Lopez, Matthew McConaughey og Anna Kournikova, og skaffaðu í hesum sambandi $950,000 til Children’s Hospital of Los Angeles. J-Lo brúkti 2 tímar, 23 minuttir og 38 sekund, um at svimja 800 metrar, súkkla 29 km og renna 6,4 km; men hon hevur gott nokk eisini nýliga átt tvíburðar.
David Duchovny var við í fjør…
Her kann man hoyra J-Lo sjálva greiða frá triathlon venjingini, og annars finst venjingardagbókin eisini á netinum, við myndum og tílíkum.


text:
Ein so sera væl umtókt sending við einum so misháttum heiti. Tá ið vit fara túr, so fara vit túr, ganga okkum ein túr ella koyra ein túr niðan á Sund. Bátar fara sín fyrsta ella síðsta túr, onkur var ein túr á Suðurlandinum og ein norðanfyri, onkur siglir ein túr undir Vestmannbjørgini. Eingin fer á ein túr uttan Tórður og útvarp Føroya, og so sjálvandi tey, sum hava lært hesa málisku við at lurta eftir Við Tórði á túri. Spell, at Útvarp Føroya skal ganga á odda í hesi fyrisetingarspillu. Og næstu viku “fara vit aftur á túr við Tórði” – serstakliga mishátt. Hvaðani málspillan er, skal eg einki siga um, tað kann ein og hvør hugsa sær til.
Eitt akkurát líka snøgt heiti hevði verið : Vit fara túr við Tórði nú er Túrur við Tórði á skránni ella Nú fara vit túr við Tórði. Ikki longri, og bókstavarímið er har…so come on Tórður. Nú ert tú so túraður, men vónandi nóg vaksin og vitandi til at taka hetta til tín


text:
- Tíðindi, mentan og ítróttur
Atkvøðurnar á fólkatingsvalinum fíntaldar
Eftir fínteljingina er Tjóðveldi framvegis størsti flokkurin. Tjóðveldi fekk 5.718 atkvøður. Javnaðarflokkurin fekk 5.670 og Sambandsflokkurin 5.496 atkvøður.
Munurin millum teir báðar flokkarnir gjørdist átta atkvøður størri enn hann var valkvøldið, tí Sambandsflokkurin misti fýra atkvøður og Javnaðarflokkurin fekk fýra afturat, so 174 atkvøður gjørdu, at Sjúrður Skaale varð valdur í Fólkatingið og ikki Edmund Joensen.
Tak niður: Atkvøðurnar á fólkatingsvalinum 2015 fíntaldar (PDF-skjal, letur upp í nýggjum kaga)
Men munurin millum Tjóðveldi og Javnaðarflokkin er upp aftur minni, hann er bara 48 atkvøður. Valkvøldið var hann 64 atkvøður. Nýtt Sjálvstýri misti tríggjar atkvøður í fínteljingini og endaði á 400, Framsókn misti fimm og endaði á 744.
Fínteljingin broytti einki hjá Miðflokkinum, sum fekk 605 atkvøður og Uttanflokkalistin fekk tvær atkvøður afturat og endaði á 347 atkvøðum.


text:
- Tíðindi, mentan og ítróttur
Andstøðan: Samgongan eigur næsta leik
Tak niður
Samgongan eigur næsta leikin í kjalarvørrinum av niðurstøðuni hjá Hans Gammeltoft-Hansen, kanningarstjóra, í málinum um Eysturoyartunnilin.
Tað halda Aksel V. Johannesen, formaður í Javnaðarflokkinum, og Poul Michelsen, formaður í Framsókn.
Teir vísa á, at andstøðan løgdu fram uppskot um misálit á løgmann í hesum máli í oktober 2013, men tað varð felt.
Eirikur Lindenskov, politiskur viðmerkjari, heldur, at andstøðan hevur ongan skund, tí løgtingsval verður seinni í ár, og niðurstøðan hjá kanningarstjóranum styrkir ikki útgangsstøðið hjá samgonguni, tvørturímóti.
Mynd: Kaj Leo Holm Johannesen, løgmaður
Sí eisini


text:
Dávid
Dávid var ein rættvísur og góður kongur í Ísrael. Hann vardi landið og vann nógvar bardagar ímóti øðrum tjóðum. Sjey ár eftir, at hann gjørdist kongur í Júdaríkinum, tók hann ræði yvir øllum Ísrael. Dávid hertók Jerúsalem og bygdi ein múr uttanum býin. Hann gjørdi Jerúsalem til høvuðsstað og flutti ørkina við lógini og teimum 10 boðunum hagar. Hetta varð gjørt við miklum fagnaði, sangi, tónleiki og dansi. Dávid búsettist í Jerúsalem. Hann bygdi sær eina stóra borg. Dávid var kongur í Ísrael í mong ár. Hann vardi landið væl og gjørdi Ísrael til eitt stórt ríki. Dávid doyði, tá hann var 70 ár. Ísraelsfólk minnast hann sum ein góðan og rættvísan kong. Enn í dag syngja tey sálmar hjá honum og tosa um avrik hansara.


text:
Hvat er eitt bíbliuskeið?
Jehova vitni bjóða tær eitt bíbliuskeið, har tú fært svar upp á nógvar spurningar, sum til dømis:
Hvør er Gud?
Leggur Gud nakað í meg?
Hvussu verður mítt hjúnaband betri?
Hvussu fái eg eitt gott lív?
Niðanfyri verða nakrir spurningar í sambandi við okkara bíbliuskeið svaraðir.
Hvussu gongur skeiðið fyri seg? Vit viðgera evni sum „Gud“ ella „hjúnaband“ og kanna ymisk bíbliuørindi í tí sambandi. Við at samanbera ørindini síggja vit, hvat Bíblian sum heild sigur um evnið, og soleiðis lata vit Bíbliuna tulka seg sjálva.
Til at hjálpa okkum at kanna Bíbliuna brúka vit bókina Hvat lærir Bíblian veruliga? Henda bókin greiðir týðiliga frá, hvat Bíblian sigur um Gud, Jesus, okkara framtíð og onnur evni.
Hvat kostar eitt bíbliuskeið? Bæði skeiðið og lestrartilfarið eru ókeypis.
Hvussu leingi varir skeiðið hvørja ferð? Nógv seta umleið ein tíma av hvørja viku til at kanna Bíbliuna saman við okkum. Men tað ber til at laga tíðina, so tað liggur fyri hjá tær.
Hvat hendir, tá ið eg biði um eitt bíbliuskeið? Tá ið tú biður um eitt bíbliuskeið, velur tú sjálvur tíð og stað, og síðani kemur eitt Jehova vitni at vitja teg. Hann ella hon vísir tær eitt lítið dømi um, hvussu bíbliuskeiðið gongur fyri seg. Og hevur tú hug, kann skeiðið halda fram.
Noyðist eg at blíva Jehova vitni, um eg taki við einum bíbliuskeiði? Nei. Jehova vitnum dámar væl at kanna Bíbliuna saman við fólki, men vit noyða ongan at gerast Jehova vitni. Tá ið vit greiða frá boðskapinum í Bíbliuni, gera vit tað við virðing, tí vit ásanna, at øll hava rætt til sjálv at velja, hvat tey vilja trúgva. – 1 Pætur 3:15.


text:
SSP í Føroyum
(Av heimasíðuni hjá mmr.fo)
SSP er eitt tvørfakligt samstarv millum skúlaverk, sosialar myndugleikar og politi. Hetta eru stovnar og
myndugleikar, sum á hvør sín hátt hava serliga ábyrgd fyri trivnaði og uppvøkstri hjá børnum og ungum.
Endamálið við SSP-samstarvinum er at savna og samskipa tað fyribyrgjandi arbeiðið og fremja felags átøk,
sum kunnu fyribyrgja kriminaliteti, og sum kunnu hjálpa teimum, ið onkursvegna eru komin í eina keðiliga
støðu við atliti til harðskap, rúsevnum, lógarbrotum, óhóskandi og niðurbrótandi atburði av ymiskum slag.
Royndirnar frá okkara grannalondum vísa greitt, at við einum slíkum tvørfakligum samstarvi millum
myndugleikar, verður úrslitið av tí fyribyrgjandi arbeiðinum munandi betri, og hetta kemur bæði
børnunum, teimum ungu og samfelagnum sum heild til góðar.
Hetta skúlaárið er tað Sølvi Andreassen, sum tekur sær av SSP virkseminum hjá Porkeris skúla.


text:
Tíðindasavn
Ein spennandi, mennandi og flennandi festivalur, Special Olympic Festivalurin
Hesi vóru orðini hjá Jarvini Feilberg Hansen, tá ið hann setti fyrsta føroyska ítróttafestival nakrantíð. Hann vónaði, at øll fingu ein spennandi, mennandi og flennandi ...
Myndir frá ítróttafestivalinum
Myndir frá festivalinum eru at síggja HER ...
Skráin fyri festivalin
Skrá fyri dagin: 09.00 Fólk byrja at møta í B-36 húsinum. Øll verða skrásett millum kl.9 og 9.50 10.00 Festivalurin verður settur ...
Ragnvaldur og PL
Paralympisku leikirnar hava nú hildið á í eina góða viku og hevur tað verið møguligt at síggja framúr ítróttabrøgd framd av teimum mongu íðkarunum, sum ...
Kvøldskúlatilboð komandi vetur
Á heimasíðunin hjá Tórshavnar kvøld- og ungdómsskúla ber til at lesa um kvøldskúlatilboðini komandi vetur. Tit kunnu síggja eitt yvirlit á heimasíðuni hjá kvølskúlanum www.kvoldskulin.fo ...
Vælkomin á ítróttafestival!
Leygardagin 29. september skipar ÍSB fyri einum ítróttafestivali í Havn. Á skránni vera ymiskar ítróttavenjingar í greinunum boccia., borðtennis, fimleiki, svimjing, frælsum ítrótti og fótbólti. ...
Paralympic Games 2012
Paralympisku summarleikirnir verða hildnir í London í døgunum frá 29.august til 9. septembur – og Føroyar fara at luttaka við svimjaranum Ragnvaldi Jensen av Sandi, ...
Væleydnaður landsdystur
Landsliðsvenjarin í boccia, Dan Lamhauge skipaði saman við Johan Danielsen fyri einum landsdysti í boccia, sum var í Runavík í døgunum 10. og 11. august. ...
Boccia, ein ítrótt fyri øll
Um vikuskiftið verður landsdystur í boccia leiktur í ítróttahøllini í Runavík. Føroyar skulu leika móti Onglandi, ella rættari Stórabretlandi. Føroyska liðið er mannað við 12 ...
Landsdystur í boccia.
Í døgunum 9. til 13. august 2012 skipar ÍSB fyri landsdysti í boccia. Dysturin er móti Onglandi. Í enska ferðalagnum eru 10 fólk, 6 ítróttafólk ...
Boccia á Sundalagsstevnuni
Ítróttafelagið Smæran skipar fyri boccia-kapping á sundalagsstevnuni, sum verður í Kollafirði. Kappingin verður á parkeringsøkinum við missiónshúsið kl 15.30. Tilmelding fer fram á staðnum ...
Úrslit og myndir frá FM-kappingunum
ÍSB hevur sum kunnugt skipað fyri FM í frælsum ítrótti. Kappingin varð skipað í tveimum umførum. Her sæst úrslitini frá fyrst umfarinum /myfiles/files/úrslit, FM ...
Svanur: boccia kapping á Eystanstevnu
Ítróttafelagið Svanur skrivar á heimasíðu síni svanur.fo: Tey seinastu árini hevur bocciakappingin á Eystanstevnu eydnast sera væl og uppmøtingin hevur verið góð. Hesaferð, eins ...
ÍSF skipar fyri fyrilestri
Sig frá! – Ítróttur og ágangur hoyra ongastaðni heima Rithøvundurin, viðgerin og ráðgevin við teimum nógvu royndunum og ikki minst røddin hjá teimum misbrotnu og ...
Úrslit og myndir frá FM-kappingini í frælsum ítrótti
ÍSB skipaði fyri fyrsta umfari í FM í frælsum ítrótti týsdagin 29. Mai á Tórsbreyt. Kappast var í tveimum greinum 100- og 200 ...
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Fríggjadagin 22. desember 2017 var lutakast um 12500 kr millum teirra, sum høvdu latið fiskamerkir inn seinasta árið. Vinnarin gjørdist Sonni Kallsoy av Eiði. Toskurin við vinnandi merkinum varð merktur 15. oktober 2016 á Mýlingsgrunninum og varð fingin við línu á nærum sama staði 10. november 2016. Vøkstur var eingin í hesum stutta tíðarskeiðnum.
Lutakastið varð hildið í sambandi við landsfundin hjá Fiskimannafelagnum á Bryggjubakka í Havn. Sniálvur Røvilsberg tók tann vinnandi seðilin. Hallbjørg Hansen frá Landsgrannskoðanini helt eyga við, at lutakastið fór fram á rættan hátt. Havstovan takkar Fiskimannafelagnum og ynskir Sonna tillukku við vinninginum.


text:
Tá eg plagdi at renna meg fastan við míni gransking hevði Lorimor ein tendens til at blíva ein aktivur partur a mínum lívið júst nóg leingi til at eg hevði nýggj perspektivir at royna. Nú eftur eg var farin úr universitetinum vantaði eg hetta fór at steðga, men um guðsdoy ikki eg fái boð aftur frá honum seinastu ferð eg las meg fastan.
Boðini vóru tó verri enn eg vantaði. Heldigur var eg at Desna vildi at eg kom framm tryggur, tí tað gjørdi eg. Stutt eftur sat eg í einum heldur fínum hølið við 4 fólki eg ikki kendi, men kundi stóla við mínum lívið, síðan Lorrimor sjálvur valdi tey út. Við signing frá Grundinnar komi eg at síggja tað sama í teimum sum Lorrimor gjørdi.
Mær dámar at síggja tað besta í fólkið, men tað er mær klárt at hemmiligheitir eru hildnar innan gruppuni. Tað gekk ikki leingi fyrr enn tann bleika gentan vísti eitt ávíst viðkvæmi fyri positivari orku. Hon segði har hon kom frá dámdi tey ikki gand. Eg eri eingin heks. Mín lekidómur er ikki gykl, og kemur beint frá Sarenrae. Eg dugdi eisini a lesa á henni at hon leyg fyri mær, men hví veit eg ikki enn. Hon vildi bert hava at Luddi orðnaði sár hennara.
Ná ja, Luddi. Ein alchemistur er hann so heilt sikkurt; heilt inn á beini. Tað var lætt at síggja hvussu djúpt Haagenti hevði kløgur sínar í honum tá eg sá hann hava sprettað seg sjálvan upp í sínum egna kamarið. Eg vil ikki stóla uppá hann, síðan alt við honum skríggjar ópálítiligur, men eg havi ikki fangað hann í eini lygn enn, og hann var á mínari síðu tá Tim vildi goyma ting frá okkum.
Tann simpli Tim helt eg man kundi lesa sum ein opin bók, tí hvat sum helst kemur inn í høvd hansara virkar sum at tað kemur út gjøgnum munnin, sum luft í lungunum. Men við morgunmatar borðið vísti tað seg sá at hann stólaði okkum ikki nokk til at siga okkum hvat rasu hann kom úr. Grundinnar má vera komin í Luddi, tí hann stóð við mær at Tim hevði einki at goyma. Eg má halda mítt eyga við Tim.
Fabio. Har er sum so ikki nakað at siga. Tað er fríksligt at ikki skula gita seg til hvat Lorrimor sær í honum.
Spøkilsini í Harrowstone hjálpti mær so einki nærri at mínum málið. Men uppgávur mínar fyri Lorrimor eru ikki lidnar enn, so eydnan ella lagnan kunnu enn toga meg ein veg og annan. Eg veit so at hesi fólkini høvdu ikki havt bein at staðið á uttan meg, ella kanska gingu teir sunt sum Lopparin. So eg burdi hildi teir á lívið sum best eg kann.
Ps. Ein minnið seriøsur tanki. Nógv má eg siga at eg mín forbannilsi hevur ávirka mítt lív, men at vaksa tveir halar uppá eina viku, eftur at eg helt eg var liðugur at vaksa, var ikki nakað eg vantaði.


text:
- Publiceret den 15 mars 2015
- Víst: 3104
Sólarmyrkingin sæst yvir toppinum á Tyrli (upplivingin nógv klárari enn myndin vísir)
Nakrar hendingar í lívinum seta seg so mikið fastar í sinni, at tær verða sitandi. Tær sita so fastar, at tú minnist júst, hvar tú vart staddur, tá ið hendingarnar fóru fram. Úr heimshøpi kann eg frá mær sjálvum nevna: 1) Tá ið Kennedy forseti bleiv skotin - 22.11.63 - tá var eg í Tvørgøtu nr. 5 í Havn og vitjaði ein vinmann, 2) Tá ið Neil Armstrong steig á mánan - 21.07.69 - sat eg heima í stovu okkara við Gjógv og lurtaði eftir útvarpinum og 3) Tá ið World Trade Center varð álopið - 11.09.01 - var eg staddur í garasjuni í Runavík, tá ið dóttir mín ringdi úr DK at boða frá ræðuleikunum. Í heimligum høpi eru tríggjar innan fyri eitt gott ár: 1) Tá ið omanlopið var á Kalsoynni - 19.06.53 - var eg uppi á Gjógv saman við øðrum dreingjum. Minnist serliga væl, at Helgi á Grótheyggi og eg fingust við eitt sílagarn, 2) Tá ið Georg í Sámalsstovu doyði av skoti í Gjónni - 21.04.54 - var eg staddur undir Niðaru Brúgv saman við Steinfinni hjá Mariu og 3) Tá ið sólarmyrkingin var - 30.06.54 - var eg saman við einari rúgvu av fólki uppi á Gjónni.
Sólarmyrkingin á Gjónni 20.03.15 frá kl. 09:40:12 til kl. 09:42:36
Tað stóðu 5 mans á Gjónni hendan fríggjamorgunin frá klokkan 09.15 til kl. 10.07: Erling Joensen, Kornelius Johannesen, Óli Debes, Sofus D. Johannesen og eg - Ásfinn Sigvardsen. Ættin var millum vestan og útnyrðing, og fyrr á morgni vóru ælingar, men hesa løtuna var turt. Tað vóru ongar vónir um at síggja nakað til sólina, nú sólarmyrkingin var á gáttini. Eyguni vóru fest móti Tyrli og Middagsfjalli, og Neli visti at siga frá, at sóu vit sólina, so stóð hon beint yvir Tyrli. Tá ið klokkan nærkaðist 9.30 sást knappliga bláur himmal - eitt lítið hol - millum Tyril og Middagsfjall. Verndarbrillurnar fram. Hesin blái himmalin førkaði seg spakuliga ímóti Tyrli, og júst ta løtuna, frá tí at myrkingin næstan var full - og til hon var full - sóu vit sólina. Átøkt eini heilsan frá hægri maktum. Hetta var sera sjáldsamt, tí hetta var einastu ferð á degnum, at sólin kom fram. Ein løgin kensla. Tað hoyrdust fagnarróp frá útlendingum av Ovara Nasa. Tað legðist eitt myrkur yvir bygdina, men ikki varð tað kølmyrkt. Óli hevði gloymt at sløkt sær ljósið í køkinum, áðrenn hann kom á Gjónna, og tað setti ein eyka dám á myrkrið. Løtan var gevandi - nátúran veldug - og menniskjan veik. Nógv fuglaljóð hoyrdust í myrkrinum, og vit hómaðu starar og aðrar smáfuglar fara vit fullari ferð út í gjøgnum Gjónna, allarhelst leitandi eftir sessinum til náttarhvíldina onkustaðni har vesturi í bjørgunum. Teir høvdu ikki meir enn vunnið upp "hús", tá tað lýsti aftur.
Av okkum 5 á Gjónni vóru tað bara Óli, javnaldurin, og eg, ið eisini sóu sólarmyrkingina 1954 av Gjónni. Erling var undir Íslandi við "Gudrun Zõegu", og Neli var somuleiðis undir Íslandi. Hann var við "Skortabergi", og Meinhard á Skipinum var skipari, og Sofus var ikki føddur. Undir Íslandi sást lítið og einki til nakra sólarmyrking í 1954. Kanska var tað dimmari eina løtu, hildu Erling og Neli. Nátúrliga fall okkara tos eisini á sólarmyrkingina 1954. Tá var ein rúgva av fólki á Gjónni. Úr allari tí rúgvuni vóru nú bert vit báðir Óli aftur á Gjónni og sóu myrkingina fyri aðru ferð. Sum tað er ringt at meta um framtíðina. Um 230 ár - 2245 - verður aftur full sólarmyrking. Hvussu verður tá á Gjónni? Tað stendur í Harrans hondum. Seinni tosaði eg við fleiri av teimum, ið sóu myrkingina 1954, og tey hildu tað vera myrkari ta ferðina enn í ár -- ilt at meta um.
Sólarmyrkingin á Gjónni 30.06.1954 frá kl. 12:17:18 til kl. 12:20:03
Tá ið sólarmyrkingin var - 30. juni í 1954 - manglaði mær bara nakrar fáar dagar í at verða 10 ár, so eg minninst handan dagin heilt væl. Vit vistu um sólarmyrkingina, og at tað fór at verða kølmyrkt. Haraftrat høvdu vit eisini fingið at vita, at vit máttu ikki hyggja upp á sólina við berum eygum, tí so kundu vit gerast blind. Ráðini vóru at tryggja eyguni við filmnegativi, men tað fanst ikki í okkara heimi, so tað var bara eitt at gera - ikki at hyggja upp á sólina. Ikki minnist eg nakað serligt annað tos upp undir sjálva myrkingina, og 30. juni byrjaði sum aðrir vanligir gerandisdagar. Neytini fóru í hagan - og tað var mikudagur - "Smirladagur". "Smiril" sigldi úr Havn til Gjáar mikudagar, og "Britons Pride" úr Klaksvík til Gjáar týsdagar. Á Google havi eg sæð, at sólarmyrkingin var full kl. 12:17. Beint fyri kl. 12 kom "Smiril" inn á Bugin, og hendan dagin - eins og aðrar "Smirladagar" - kom heilt nógv fólk á Gjónna at forvitnast - fyri tað mesta mannfólk og børn. Hvør mundi koma úr Havn, og hvør mundi fara til Havnar - og hvussu var við varu? Hesi forvitnu fólkini róptu vit "tollarar". Eg var millum tey børnini, ið vóru á Gjónni hendan dagin, og eg minnist væl, at tað myrknaði so líðandi og gjørdist heilt myrkt. Í dag fortelja tey, at tað var bara myrkt í einar 2 - 3 minuttir, so lýsnaði aftur, men úr mínari barnaverð havi eg hildið, at tað var myrkt longri enn so. Havi óivað roknað "skýmingina" og "lýsingina" uppí. "Smiril" lá - sum nevnt - á Buginum, og lossibáturin lá við borðið, og har gekk "lívið" (mestsum) sína vanligu gongd - ferðafólk og vara skuldi flytast í land. Hendan dagin kom Maria í Fornanum úr Havn við studentarhúgvu á høvdinum, og Drea (mamma hennara) og Páll (beiggi hennara) komu somuleiðis við "Smirli". Tey bæði høvdu verið í Havn í sambandi við tað, at Maria var vorðin studentur. Eg havi spurt Páll, javnaldurin, hvussu hann upplivdi sólarmyrkingina á Buginum, og til tað sigur hann, at hann minnist einki serligt uttan tað, at tað gjørdist myrkt, og at tey bara fóru í lossibátin. Nakað tað sama kann eg siga um støðuna á Gjónni, men kortini var tað eitt, ið hevur fest seg í minni: Dia í Jákupsstovu gekk við gassmasku. Hetta hildu vit vera so stuttligt at síggja, men hví brúkti hann gassmasku? Jú, hann átti ongan film at verja eyguni við, og tí brúkti hann glasið í gassmaskuni sum eygnaverju. Kanska hevði Dia ímað gløsini. Seinni hava vit fingið at vita, at hvørki filmur ella gassmaskuglas vardu eyguni, men ikki havi eg hoyrt um nakran, ið fekk eygnaskaða hendan dagin. Tá ið sólarmyrkingin í 1954 hevur verið umrødd, so hevur hesin setningurin altíð verið á lofti: "Minnist tú, at Dia gekk við gassmasku?"
Dia í Jákupsstovu var ein merkismaður Sofus spældi Dia í 1954
Neytini vóru - sum nevnt - farin í hagan um morgunin og vóru komin niðan undir Barmsbrekku, tá ið sólarmyrkingin var, men tey tóku halan millum beinini oman aftur í liðið, tá ið dagslýsið hvarv, og hønurnar valdu sær vaglið til náttarhvílu, men hvíldin var stokkut, tí brátt fóru hanarnir aftur at gala fyri "nýggjum" degi. Ikki dámdi øllum sólarmyrkingina. Ein maður - sum tá var barn - fortaldi mærnú ein dagin, at hjá teimum slapp eingin út, meðan sólarmyrkingin var. "Gardinurnar vórðu fyridrignar, men eg lúrdi út," helt maðurin fyri. "Tað sama var eisini í einum øðrum húsum - tað minnist eg", legði maðurin aftrat.
Eg havi bara soleiðis hissini fest hesi orð á blað úr huga mínum, og haraftrat fór eg mær ein túr í gjøgnum bygdina "myrkingaraftan" um níggjutíðina á kvøldi við fototólinum. Gøtuljósini vóru sløkt, so tað var snøgt sagt bølaniða, men kortini kendist tað heimligt. Eg setti mær fyri, at taka mynd av teimum húsum, har ljós var, so hetta kann knýtast at søguni um sólarmyrkingina 2015. Viðmerkjast má, at nøkur av hesum húsum vóru leigað út í sambandi við myrkingina, og tey vóru: Hoygarðurin, á Klá, í Stólpa og á Gamla Fløtti. Eisini má tað viðmerkjast, at myndirnar av sólarmyrkingini tíverri ikki vísa, hvussu væl vit í veruleikanum sóu myrkingina.
trýst her fyri at síggja myndirnar


text:
TænastaKommunan bjóðar hesar tænastur:
- Grundøki til sethús í Hvannasundi og Norðdepli.
- Sóttreinsað vatn.
- Nýmótans skúla til børn frá 1. til 7. flokk
- Barnahúsið IMBA, ansing av børnum í vøggustovu 0 - 2 ár, barnagarðsstovu 3 - 7 ár og frítíðarskúla til børn frá 1 - 3 flokk.
- Hvannasunds kommuna er við í eldrasamstarvi fyri allar Norðuroyggjar - Norðoya Bú- og Heimatænasta
- Sparkivøll við skúlan.
- Góða havn til bátar.
- Spælipláss uttan fyri kommunuskrivstovuna.
- Hugnakvøld fyri 60+ í skúlanum á Fossánesi hvørt mikukvøld kl. 19 fram til páskar.


text:
Vágs Kommuna hevur í fleiri umførum veitt stuðul til Páls Høll, eins og privat og almenn feløg sum SEV hava veitt stuðul til høllina, sum kortini kom í trupulleikar í fjør. Og roknskapurin, sum býráðið brúkti sum grundarlag fyri seinasta útgjaldinum, vísir, at høllin kostar omanfyri 30 milliónir krónur – borgarstjórin, Dennis Holm, segði annars í oktober 2015, tá høllin varð tikin í nýtslu, at hon kostaði 20 milliónir krónur.
- Undir vanligum umstøðum átti langhylurin í Vági at kostað umleið 80-85 milliónir krónur. Men Páls Høll kostaði einans 20 milliónir krónur, segði hann við Kringvarp Føroya tá.
Men soleiðis gekk ikki, tí sambært roknskapinum fyri 2016 var skuldin í felagnum 29,6 milliónir krónur, áðrenn kommunan kom upp í leikin við 3,8 milliónum krónum, so grunnurin kundi rinda nøkrum av sínum kreditorum og koma víðari og gera arbeiðið liðugt.
Lesið meira í blaðnum hetta vikuskiftið


text:
Cap Negret 23 frá 6 til 14 mai 2012
Sunnudagur og vit eru farin at spáka okkum uppá klettin
Penon de
Ifach í Calp
Sera vakurt heruppifrá
Alt rundan um klettin er fria, her eru sera nógv sløg av øllum møguligum
runnum og ørðum vøkstri og eini 300 djórasløg
Ein tunnil er gjøgnum klettin
Laila greiddi Gudmundi frá at ringt er at ganga um man fór longur upp og at
onkur fólk,
sum fóru longur upp vóru dottin niður í havi. Onkur býtur negl og sær sera hugsingarsamur út :o)
Gudmundur stillar fototóli so at vit øll kunnu koma uppá mynd
Riggaði hjá honum
So er trífóturin komin uppí leikin
Gudmundur óførur, men sett tóli bara til at taka myndina eftir 2 sek, dekan ov
stutt tíð :o)
Tað var so gott veður so aftaná klettin fóru vit á strondina í Calp eina
løtu.
Mamma slappar av í sandinum
Nokkso kalt, men tá man hevur verði undir ja so er ikki kalt meira
So eru vit ein spaseritúr í Altea, ein nýggjan veg vit ikki hava gingið fyrr
Ein geitaflokkur
Hettar hevur sikkurt verði eini góðseigarahús einaferð, sóðu nakað viðtikin
út nú
Kirkjan í Altea
Vakurt í kvøld
Mánadagin fóru vit ein túr til Albir
Camping Cap Blanch
sær ikki so heilt gali út, liggur mera væl fyri, mitt í Albir og beint við
strondina
Mánadag er Gudmundur til fótbólt í Altea, dámar so sera gott
Pablo, Gudmundur og venjarin
Í túninum hjá okkum
Gudmundur bjóðaður í føðingardag, hildin í La Marina bio. Bilurin er á
verkstað so vit tóku toki :o(
Anja komin at vitja
Tað tekur ein heilan tíma at ganga til Albir so tá er gott at fáa okkurt at
eta :o)
Á strondin í Calp
Mamma hevur verði spaseritúr og Gudmundur hevur verði og keypt henni ein ís,
vit hava eti okkara :o)
So gera vit báðir náttura meðan mamma er spaseritúr
So er mamma komin og fingið ordrar at sita pent og bíða :o)
Hann hevur lagt bløð klárt um tað er ov leingi at bíða eftir matinum :o)
24 gr og klokkan er um 21
Lækkurt at eta úti, vit eta bara úti nú tað er go gott veður
Vit tosa heim
Sunnudagur er og Gudmundur og mamma gera pannukøkur :o)
NÆSTU MYNDIRNAR


text:
“AHAHAHAHAHA! Tey eru… heh… tey eru øll… AHAHAHA! Tey eru øll ódjór! Tonya, Pyas, Fabio og sjálvt dólgurin! AHAHAHA! Tey hava minni mannablóð ímillum sín enn ein vampyr við sosiali angist. Faktiskt… heh heh heh… er tann einasti NORMALI PERSÒNURIN Í BÒLKINUM EG! AHAHAHAHAHAHAHAHAHAHAHA!!!”
“Fýra ódjór í mannahami og Labhrainn drongurin úti at basa alt tað Ustalav hevur at bjóða… Tilveran hevur sku ein sans fyri humor. Her royni eg at rættvísgera mín hugsunarhátt (tó at tað skuldi verði óneyðugt), meðan hetta harkaliði geva skap til mítt besta argument. Basa eldi við eldi, indeed. Var hetta ætlan tín, Lorrimor? Eg trúgvi ikki uppá lagnuna, men eg havi ilt við at trúgva at júst eg fann mín veg til júst hendan riðilin av óvart. Um so, hvat fræta var ætlanin? Ha, títt egghøvd? Er hetta títt vælsignilsi til mín, ella vónaði tú at hesi kundu ‘umvenda’ meg? Dugdi ongantíð at lesa teg…
Um ikki tú, so var tað kanska Ustalav sjálvt sum førdi okkum saman. Onkuntíð, í mínum meira HRRHHMRF sentimentalu løtum, spekuleri eg um alt landið er forbannað. Um tað vil gera sínum íbúgvum ilt. Um kanska hvør varúlvur bara er ein long klógv, hvør vampyrur ein hvøss tonn á einum ófatiliga nógv størri ódjóri. Um so er, so sær tað kanska humor í at føra okkum saman. Men í tí førinum skal eg syrgja fyri, at tað verður eitt dømi á gálgahumor.”
“Lepidstadt líkist sær sjálvum. Ferðin har til gekk sum so fínt. So væl sum nøkur tílík ferð kann fara við møsninum hjá Tim og Lorrimor gentuni. Shit, hon irriterar meg bara eg leggi eyga á hana. Spill av góðum sáði. Einasta vit runnu inní var eitt lokalt freakshow. Teimum feilti onki. Tey vórðu bara misshátt. Ferðaliði hjá mær er nógv verri. Og hasir idiot bøndurnir bóðu OKKUM um hjálp at reka TEY út? Idiotar. Vita ikki hvat tey skulu ræðast.
Men Kendra pillaði so av tá ið vit fyrst komu til býin. Hon hevði okkurt vrøvl at síggja til. Søgu. Mál. Bókmentir. Okkurt tílíkt svass. Vit megnaðu tó at fullfíggja testamentið hjá Lorrimor, men í gerðini eru vit endaðir sum verjan hjá einum fuckin’ golem. The Beast of Lepidstadt… Hetta er ikki fyrstu ferð eg havi sæð ein flesh golem, men hesin letur til at verða tilvitaður. Havi hoyrt dømir um at tílíkt kann henda í sjáldsamum førum. Well, eg sigi tilvitaður, men ódjórið er umleið líka heilablást sum Tim aftaná ein túr í ‘kirkju’. Hann dugir ikki at siga okkum nakað um hesi morðini. Tað er tó ikki ósatt, at okkurt er skidi-skeivt við sakini. Fyri tað fyrsta tykjast fólk her alt ov ivrig at leggja hondjørn á svørðið heldur enn hondina sum heldur svørðinum. Ongin letur til at leita eftir gandakallinum sum gjørdi ódjórið. Tað er ein fuckin’ golem; hann hevur ein skapara. Eg skuldi tó kanska ikki sagt ov nógv. Tað er møguligt at skaparin er alchemistur. Eg fann leivdirnar av einum alkemiskum extract. Og eitt andlit. Skuldi ikki verði ógjørligt at funnið ein fýr uttan andlit.”


text:
Tað er við stórari gleði, at EB/Streymur í dag kann kunngera, at okkara Arnbjørn Hansen er komin heim aftur, og at hann aftur komandi kappingarár fer at lata seg í blá/svørtu troyggju nr. 22.
Last Updated on sunnudagin, 18. desember 2016 18:23
Sæð: 2669 ferðir
Finnbogi Midjord, sýslumaður, dróg í kvøld vinnandi numrini á lutaseðli okkara.
Hesir eru vinnararnir:
Vinningur nr. 1: Vinnari: seðil nr. 4.718
Vinningur nr. 2: Vinnari: seðil nr. 3.475
Vinningur nr. 3. Vinnari: seðil nr. 3.832
Vinningur nr. 4. Vinnari: seðil nr. 2.192
Vinningur nr. 5. Vinnari: seðil nr. 4.551
Vinningur nr. 6. Vinnari: seðil nr. 3.294
Vinningur nr. 7. Vinnari: seðil nr. 5.370
Vinningur nr. 8. Vinnari: seðil nr. 2.509
Vinningur nr. 9. Vinnari: seðil nr. 3.384
Vinningur nr. 10. Vinnari: seðil nr. 1.103
Vinnararnir verða bidnir at skriva navn, bústað og tlf. nr. á seðilin og senda hann til:
EB/Streymur
Traðavegur 7
435 Streymnes.
Vit takka hjartaliga fyri stuðulin!
Last Updated on hósdagin, 15. desember 2016 23:45
Sæð: 1468 ferðir
EB/Streymur hevur í dag gjørt sáttmála við Trygva Askham, sum skal verja málið hjá Effo-liði okkara komandi kappingarár.
Trygvi hevur avtalu við B36, so talan er um, at EB/Streymur leigar hann frá B36 komandi kappingarár.
Trygvi hevur verið annar málmaður á besta liði hjá B36 nøkur ár. Annars hevur hann árini frá 2005 til 2009 spælt við tí, sum fyrstu árini æt FS Vágar 2004, og sum seinni kom at eita 07 Vestur. Í 2010 spældi Trygvi við FC Hoyvík, og síðani 2013 hevur hann verið hjá B36.
Talan er um ein góðan málmann, og vit í EB/Streymi fegnast um at hava hann í okkara hópi komandi kappingarár.
Avtalan við B36 og Trygva er galdandi fyri eitt ár.
Vi ynskja Trygva vælkomnan í EB/Streym!
Last Updated on hósdagin, 01. desember 2016 17:18
Sæð: 1859 ferðir
EB/Streymur hevur í kvøld skrivað undir nýggjan sáttmála við okkara egna Róa Olsen.
Rói er ein av ungu evnagóðu leikarunum, sum hava sín uppvøkstur í EB/Streymi, og tí síggja vit tað eisini sum eina sjálvfylgju, at felagið hevur stóran áhuga at knýta hann at felagnum fyri 2017 eisini.
Rói hevur seinastu árini víst stóra framgongd, og seinasta kappingarár fekk hann fleiri dystir á besta liði felagsins, og í heyst beyt hann seg rættiliga fastan á liðnum.
Í ár spældu vit sum kunnugt í 1. deild, meðan vit til komandi ár aftur eru "heima", t.v.s. í Effodeildini. Onki er at ivast í, at Rói hevur evnini eisini at spæla seg inn á fast pláss í Effodeildini.
Vit ynskja Róa alt tað besta komandi ár og gleðast um at síggja hann einn eitt ár í blá/svørtu troyggjuni!
Last Updated on mikudagin, 30. november 2016 22:56
Sæð: 1512 ferðir


text:
Seminar um vaksnamannaútbúgving
Stórur áhugi fyri at menna eina heildarskipan fyri vaksnamannaútbúgving (VÚ) í Føroyum
Umleið 100 fólk, ið umboða ymsar útbúgvingarstovnar, myndugleikar, fakfeløg, áhugafeløg o.o., høvdu leitað sær oman á Hotel Hafnia á seminar um vaksnamannaútbúgving (VÚ), sum NVL – norðurlendskt netverk fyri vaksnamannalæru - skipaði fyri, tann 29. september.
Á seminarinum varð ljós varpað á vaksnamannalæru og VÚ í breiðari merking. Yvirskipaða endamálið var at varpa ljós á VÚ-økið í Føroyum, sum tað sær út í dag, lýst úr ymsum sjónarhornum, og kjak var um, hvussu vit fáa tikið fyrstu stigini til at fyrireika og seta á stovn eina skipaða vaksnamannaútbúgving, ið byggir á hugsjónina um lívslanga læru (LLL). Málbólkurin, ið serliga var havdur í huga, vóru tilkomin, ið ikki hava aðra skúlagongd enn fólkaskúlan, tilkomin við tørvi á førleikamenning, tey ið detta niðurímillum verandi skipanir og tann breiða fjøldin av arbeiðstakarum, ið hava ringast við at fóta sær á einum arbeiðsmarknaði, sum setir vaksandi krøv til útbúgving, førleikamenning og fakligheit.
Á fleiri av tiltøkum NVLs ígjøgnum mong ár hava niðurstøðurnar verið, at ein heildarskipan fyri vaksnamannaútbúgving má raðfestast og setast á stovn. Hóast munagóð átøk nýliga eru sett í verk, t.d. við útbúgving av orðblindalærarum, lesivegleiðarum, MA útbúgving í vegleiðing á Fróðskaparsetrinum, og samskipara til økið innan førleikameting, so vísti fundarfólkið á, at langt er eftir á mál, at verandi støða als ikki er nøktandi fyri land og fólk, og at niðurstøðurnar frá undanfarnum tiltøkum enn standa við. Av tí at skipað vaksnamannaútbúgving fyri fyrstu ferð er sett á dagskrá í einum samgonguskjali, varð heitt á luttakarar um at geva sítt íkast til lýsing av tørvi, skipan og ynski um innihald í eini komandi heildarskipan fyri vaksnamannaútbúgving.
Breið semja var um, at stórur tørvur er á einum inkluderandi útbúgvingarpolitikki, og at greið mál mugu setast fyri, hvussu vit landsumfatandi kunnu skipa eina kvalitetstryggjaða, førleikagevandi vaksnamannaútbúgving, ið er grundað á hugtakið um lívslanga læru.
Røður og framløgur
Røða hjá Rigmor Dam, landsstýriskvinnu í mentamálum
Røða hjá Eyðgunn Samuelsen, landsstýriskvinnu í almannamálum
- Visiónir og ætlanir fyri skipaðari vaksnamannaútbúgving í Føroyum – ið byggir á hugsjónina um lívlanga læru.
Antra Carlsen, NVL Huvudkoordinator
- Um visión hjá Ráðharraráði Norðurlanda fyri samstarvi, netverkan og raðfestingum, og hví vaksnamannalæra er eitt raðfest átaksøki í norðurlondum.
Anders Rosdahl, granskingarleiðara á “SFI - Det Nationale Forskningscenter for Velfærd”
- Norðurlendska PIAAC-kanningin (“Programme for International Assessment of Adult Competences”): Hvussu er støðan viðvíkjandi grundleggjandi førleikum hjá vaksnum í grannalondum okkara, og hvat kunnu kanningarúrslitini brúkast til?
Hans Paula Strøm,Hagstova Føroya


text:
Sep 15, 2013
Sunnudagur í Berlin
Luther hyggur so strangliga at mär, har eg siti á kirkjubeinkinum, Melanchton er blíðari í ásjón, meðan Zwingli og Calvin skoða langt út um meg og alt hitt kirkjufólkið, sum er samankomið í dómkirkjuni í Berlin. Kirkjufedrarnir eru standmyndir, og evangelistarnir eru eisini har staddir, men teir eru málningar. Strangur var eisini síðumadurin, sum hevði at mär og Borghild og bað okkum vera meiri andächtig'ar, men eg veit ikki, so setti hann seg at smsa sjálvur, so hansara andakt mundi vera so sum so.
Tá ið vit hövdu etið, cuurywurst mit Kartoffeln, fóru vit í Hohenschönhausen - stasi fongslið. Og tað er ikki fyri veikar sálir. Vit hövdu eina fína guide, ung fronsk genta, sum tosaði týðiligt enskt.
Skrivað hevur Bergljót av Skarði klokkan 15:15
Subscribe to: Post Comments (Atom)


text:
Partarnir kunnu ikki einsíðis siga upp lærusáttmálan. Tó kann lærusáttmáli sigast upp, um báðir partar skrivliga vátta hetta.
Meginreglan er sostatt, at báðir partar skulu skriva undir tá slík broyting verður gjørd í lærusáttmálanum.
Tað kemur fyri, at annar parturin ikki vil skriva undir. Talan er tá um ósemju millum lærling og lærupláss, sum tá verður málið fyrisiti eftir ásetingunum í § 40 í lógini, sum ásetir, at ósemja millum lærling og lærupláss kann einans verða løgd fyri viðkomandi yrkisnevnd, sum skal royna semju Um so er, at semja ikki fæst í lag eftir 1. stk., kann málið verða lagt fyri eina sáttmálanevnd.
Eisini kemur fyri, at annar parturin ikki skrivar undir, orsaka av, at hesin partur ikki finst. Er farin til skips, farin uttanlands ella okkurt tílíkt. Ongar reglur eru ásettar, hvussu tá skal farast fram. Yrkisdepilin hevur tí gjørt hesar fyrisitingarreglur:
1. Yrkisdepilin skal skrivliga boða partinum frá, at neyðugt er at fáa hansara/hennara undirskrift sambært § 38, stk. 1 í lógini, ella at hann/hon sambært § 40 í lógini hevur møguleika at fáa málið lagt fyri avvarðandi yrkisnevnd. Hann/hon verður samstundis biðin um at boða Yrkisdeplinum frá hvat hann vil.
2. Um sáttmálaparturin ikki letur frætta frá sær innan 14 dagar, verður nýtt skriv sent honum/henni, har fráboðanin í fyrra skrivinum verður endurtikin.
3. Um sáttmálaparturin ikki letur frætta frá sær innan 14 dagar eftir seinna skrivið, verður nýtt skriv sent honum/henni, har boðað verður frá, at um Yrkisdepilin ikki hevur frætt aftur innan 14 dagar, verður lærusáttmálin settur úr gildi.
4. Tá 14 dagar eru farnir eftir at seinasta skrivið (ad. 3) er sent sáttmálapartinum, og Yrkisdepilin einki hevur frætt aftur, verður lærusáttmálin strikaður úr skipanini og avrit av ógildaða lærusáttmálanum sent báðum sáttmálapørtunum.


text:
Røðan, sum Jógvan Arge, formaður í mentamálanevnd Tórshavnar býráðs, helt, tá hann setti framsýningina hjá Birgit Kirke og Helle Bang:
Ein kona ringdi til mín nú ein dagin og spurdi, um eg hevði hug at seta eina listaframsýning í Smiðjuni í Lítluvík. Hóast eg eri formaður í mentamálanevndini hjá Tórshavnar býráð, var eg eitt sindur ovfarin, men eg var samstundis fegin – og tað var skjótt, eg játtaði.
Tað var ein føroysk listakvinna í Danmark, sum var í hinum endanum við ljósari rødd og greiðari talu. Tað var týðuligt, at hon visti, hvat hon vildi, og at hon var spent upp á framsýningina, sum hon skuldi hava saman við donsku listakvinnuni Helle Bang.
Hetta var Birgit Kirke úr Havn. Má viðganga, at eg visti ikki so nógv um hana, men tá vit skiltust, vóru vit blivin fermenningar gjøgnum eitt ættarsamband úr Gøtu til Rituvíkar. Eg plagi at taka til, at eg eri fermenningur við allar rituvíkingar av Olsen-ættini, sum eru nøkurlunda á sama aldri sum eg.
Ættarband av Húsgarði
Hetta kemur alt av Húsgarði í Syðrugøtu. Haðani var langomma mín Petra, sum giftist Gregersen, og haðani var eisini systir hennara Sára, sum giftist við elsta Magnusi Olsen í Rituvík. Nógv samband var millum hesi fólkini fyrr í tíðini. Gøtufólkini plagdu at ganga í flokki alla leiðina til Rituvíkar at vitja.
Abbi mín var sum ungur til skips við systkinabarni sínum yngra Magnusi í Rituvík. Og eg haldi, eg tori at siga, at slagið í Rituvík hevur ikki sligið falskar mentir. Eg havi sjáldan sæð eina ættartalvu við so barnaríkum húskjum sum júst hjá eftirkomarunum hjá Sáru og Magnusi í Rituvík.
Nógv felags, men ymiskar
Hesar báðar listakvinnurnar, sum lata framsýning upp í dag, hava nógv til felags, men eru eisini ymiskar. Tær virka báðar í Jyllandi – Herning og Skanderborg. Tær hava verið saman á framsýningum áður og hava báðar lisið í Århus. Tær mála og hava serligan áhuga fyri náttúru, ljósi, árstíðum, vatni, himmali og jørð.
Tær gera eisini skulpturar. Tá arbeiðir Birgit við pappírmassa og Helle við leiri og bronsu.
Hugtikin av náttúrini
Birgit er hugtikin av føroysku náttúruni, sum hon áhaldandi roynir at týða á naturalistiskin/abstraktan hátt. Uppvøksturin í Føroyum, tann stórslignma nattúran og skiftandi veðurlagið síggjast týðuliga aftur í hennara málningum. Tú kanst granska hennara málningar leingi, tí í teimum eru so nógv løg og aftanfyri tey koma nýggj landsløg undan kavi – eins og í føroysku nattúruni.
Sum myndahøggari er Birgit hugtikin av mannakroppinum. Skulpturarnir eru lívsmyndir, gjørdar úr pappírmassa, litevni, lími, steini, træ, jarni og endurnýtslutilfari.
Ansur fyri litum
Um Helle Bang verður sagt, at hennara serligi sansur er ansurin fyri litum. Hon er bæði ekspressiv og abstrakt og fyri hana er liturin avgerandi í hvørji einastu mynd. Tað, sum hugtekur hana, er tann serliga litpoesiin í nattúruni – og hana fangar hon og endurgevur við hepni.
Í nógv ár hevur hon fingist við skulpturar úr leiri og bronsu og myndevnið er oftast kvinnur, har andlitið er sum ein spegil, ið áskoðarin kann spegla sær í.
Júst í dag verður ein skulpturur frá hennara hond avdúkaður í nýggja rættinum í Herning. Hann eitur Himalaya – og ímyndar, at tú klárar at koma upp á fjøllini, um tú vilt tað nóg nógv.
Listafólk burturav
Bæði Birgit og Helle arbeiða sum listafólk burturav. Tær hava tilknýti til ymisk gallarí í Danmark og sambandið teirra millum er komið í gjøgnum Galleri St. Gertrud hjá Kurt Svendsen.
Skilji á teimum, at Smiðjan í Lítluvík er ikki bara kend í Føroyum. Alt fleiri fremmand, kanska serliga donsk, listafólk, nevna fegin framsýningar í hesi smiðjuni í sínum CV. Tað kunna vit bara fegnast um – tí ætlanin við hesum framsýningarhøli er júst at fáa list frá so nógvum sum gjørligt fram í ljósið at verða øðrum til íblásturs.
Hvussu ber tað so til, at tær báðar eru her? Birgit hevur verið her fyrr, og hon hevði bílagt sær tíð aftur nú. Tær báðar komu á tal og Helle nevndi, at hon so fegin vildi til Føroya. Jamen, kom tú bara, eg havi bílagt tíð til framsýning í Havn í apríl. Og her eru tær – og teirra forkunnugu listaverk.
Við hesum orðum er listaframsýningin hjá Birgit Kirke og Helle Bang latin upp.
---


text:
Eingin loysn er enn funnin á sáttmálastríðið millum danska kvinnulandsliðið í fótbólti og danska fótbóltssambandið, DBU. Nú bjóðar manslandsliðið at lata 500.000 krónur frá sær, sum í staðin kunnu fara til kvinnulandsliðið. Hetta boðar landsliðið frá í tíðindaskrivi, sambært fleiri donskum miðlum.
- Kvinnurnar skulu ikki hava verri rættindi enn vit, tí at tær eru kvinnur. Tí bjóða vit at lata 500.000 krónur av okkara fígging um ári frá okkum við kravi um, at DBU gevur spælarunum á kvinnulandsliðnum somu rættindi sum vit hava, sigur liðskiparin, Simon Kjær, vegna liðið.
- Soleiðis kann sjóneykan flytast frá peningi og løntakaraviðurskiftum við at bjóða eina loysn, ið er eins og okkara, sigur hann.
Samskiftisstjórin hjá DBU, Jakob Høyer, viðurkennir útspælið, uttan at tað fer at seta nýggjar samráðinginar í gongd. Eitt krav frá kvinnulandsliðnum er at DBU stendur sum arbeiðsgevari í sáttmálanum, men hesum kravi vil DBU ikki ganga á møti.
- Hetta snýr seg ikki bert um pening, men eisini um støðufesti. Vit nærkast hvørjum øðrum fíggjarliga og kundu kanska møtst, men vit vilja ikki standa sum arbeiðsgevarir. Tað skal vera heilt greitt í nýggju avtaluni, sigur Høyer.
Tískil er enn ikki greitt, hvørjir spælarir mynda danska kvinnulandsliðið týsdagin, tá liðið skal hitta Ungarn á útivølli.


text:
Agnar Frederiksen
10.10.2017 - 22:05
Ítróttur > Ítróttur > Fótbóltur
Tað var ikki serliga nógv uppá spæl í teimum níggju dystunum í kvøld. Talan var um seinastu dystirnar í evropeisku undankappingini.
Tað var í bólki B, okkara bólki, at mest avgerandi dysturin í kvøld var. Portugal tók ímóti Sveis, og heimaliðið noyddist at vinna fyri at enda nummar eitt í bólkinum. Sveis hevði undan dystinum vunnið allar dystirnar í bólkinum, men í kvøld vóru evropameistararnir ov sterkir. Portugal vann 2-0, og er harvið víðari til HM vegna betri málúrttøku enn Sveis. Ungarn vann 1-0 á Føroyum í Budapest, og endar harvið nummar trý. Lettland vann greitt heima ímóti Andorra.
Aðrastaðni skuldu nógv púra vilt henda, fyri at nøkur verulig broyting skuldi koma í. Í bólki C skuldi Grikkaland tapa heima ímóti Gibraltar, og Bosnia skuldi vinna í Estlandi, um Bosnia skuldi yvirhála grikkar á øðrum plássi. Bosnia gjørdi sína skyldu, men Grikkaland vann 4-0 á heimavølli, og er harvið til reiðar til playoff.
Holland skuldi vinna við sjey málum á heimavølli ímóti Svøríki fyri at yvirhála sviar í bólki A. Holland vann 2-0, men megnar ikki at spæla seg til HM á hesum sinni. Frakland vann bólkin trygt.
Nú er greitt hvørji níggju evropeisk lið hava spælt seg til HM, og hvørji átta skulu leika Playoff-dystir:
Hesi londini eru víðari:
Frakland
Portugal
Týskland
Serbia
Pólland
Ongland
Spania
Belgia
Ísland
Hesi skulu spæla playoff-dystir:
Seedað: Danmark, Sveis, Italia, Kroatia
Ikki seedað: Írland, Norðurírland, Grikkaland, Svøríki
Luktakastið til playoff-dytirnar verður um eina viku.
Bólkur A:
Frakland – Hvítarussland 2-1
Luksemburg – Bulgaria 1-1
Holland – Svøríki 2-0
Frakland 23
Svøríki 19(+ 17)
Holland(+9)
Bulgaria 13
Luksemburg 6
Hvítarussland 5
Bólkur B:
Lettland – Andorra 4-0
Portugal – Sveis 2-0
Ungarn – Føroyar 1-0
Portugal 27(+28)
Sveis 27(+16)
Ungarn 13
Føroyar 9
Lettland 7
Andorra 6
Bólkur C:
Belgia – Kýpros 4-0
Estland 1-2 Bosnia & Herzegovina
Grikkaland 4-0 Gibraltar
Belgia 28
Grikkaland 19
Bosnia & Herzegovina 17
Estland 11
Kýrpos 10
Gibraltar 0


text:
Um okkum
Søgan
Tað var í november í 1895, at ætlanir av álvara blivu lagdar um at byggja eitt Meinigheitshús í Havn. Hettar hendi á fundi hjá Emil Bruun, presti, í Teatersalinum í klubbanum. Tá bleiv samtykt at senda eina áheitan um stuðul til byging av húsi til kirkjuliðið í Havn.
Talan skuldi vera um eitt hús, sum kundi hýsa ymiskum andaligum tiltøkum uttan fyri sjálva kirkjuna, og eftir ætlan skuldi pláss vera fyri eini 300 f´lkum í húsinum. Á sumri árið eftir, tann 1. juli í 1896, skrivar ”Færøsk Kirketidende”, at Løgmálaráððið hevur játtað eitt grundstykki beint norðan fyri Kommunuskúlan (í dag Ráhúsið) til endamálið. Hettar var beint uttan fyri bøgarðarnar. Meðan Kommunuskúlin var beint innanfyri.
Bara fýra dagar seinni verður grundarsteinurin til Meinigheitshúsiå lagdur, og tann 26. august sama ár verður húsið reist. Byggingin gekk skjótt og væl, og tann 18. oktober í 1896 var nýggja Meinigheitshúsið vígt av Emil Bruun, sóknarpresti.
Tað kostaði 4.123,58 krónur at byggja Meinigheitshúsið í 1896.
Longu seint í sekstiárunum gjørdist greitt, at Meinigheitshúsið var við at vera ov lítið til virksenið, sum var í húsinum, og tí var spakuliga farið undir ætlanir um at byggja eitt nýtt Meinigheitshús. Hettar tók tó drúgva tíð. Serliga tí at tað tók rúma tíð at finna røttu staðsetingina til nýggja Meinigheitshúsið. Í januar 1983 varð seinasta møti hildið í gamla Meinigheitshúsinum.
Nýggja Meinigheitshúsið í Húsagøtu var vígt 2. juni 1985 og hevur hildi til her síðani.


text:
Ernst, vegaformaður
Mær dámar at hava ávirkan
Tá eg kom á Landsverk í 1985, byrjaði eg sum arbeiðsmaður. Árið eftir fóru vit undir Ánavegin, og tá gjørdist eg formaður fyri arbeiðsfólkunum í Norðoyggjum. Eg arbeiddi tá nógv við nýgerð av vegum. Annars inniber mítt arbeiði vanligt veghald og vetrarhald. Eg varði sostatt av haldi av vegbreytini, tvørrennum, veitum, prestum og autoverjum v.m. í Norðoyggjum. Harumframt er vanligt hald og reingerð av tunlum eisini ein uppgáva hjá okkum, umframt at vit gera størri ábøtur og trygdartiltøk, sum til dømis breiðking av vegum.
Sum arbeiðsformaður havi eg eisini ábyrgdina av tvær ferðir um vikuna at koyra alt Norðurøkið ígjøgnum fyri at tryggja, at eingin uttan loyvi gevur ella byggir fram við landsvegi. Ein onnur uppgáva, sum eg haldi er sera áhugaverd, er hvørt ár at leggja ætlanir fyri og gera uppskot um, hvat eigur at gerast og takast hond um viðvíkjandi viðlíkahaldi í mínum øki. Nógv er broytt, síðani eg byrjaði sum formaður. Í áttatiárunum hevði eg millum 10 og 15 mans undir mær, nú eru vit bert fimm eftir her norðuri. Tað, sum ger arbeiðið á Landsverki so stuttligt, eru fjølbroyttu uppgávurnar, og at eg havi ávirkan á, hvørji arbeiði verða gjørd í okkara øki. Harumframt dámar mær væl at vera saman við fólki, og tað gevur hetta starvið góðar møguleikar fyri. Gjøgnum samstarv og samskifti við til dømis løgreglu, kommunur og borgarar læri eg nógv fólk at kenna, og hetta sæst eisini aftur í frítíðini, har eg ofta møti fólki, ið eg havi havi møtt í mínum arbeiði.
Ernst Vágsgarð, vegformaður, Deildin fyri Infrakervi


text:
Myndakapping fyri ung
09. Apr 2014
Savna góð minnir saman Býrt tú í Hvannasunds kommunu og ert millum 14 og 25 ár, kanst tú vera við í eini...
les meir
Skrivstovan
07. Apr 2014
Hesa vikuna 7.-11. apríl er skrivstovan óregluliga opin.Eru átrokandi ørindi, ringið so 735895 (Katrin Næs) ella sendið ein teldupost til hvannasund@hvannasund.fo ella kn@hvannasund.fo. ...
les meir
Fráfaringaraldur
19. Mar 2014
kommunustýrið samtykti á fundi 18. mars 2014 at fráfaringaraldur í kommununi verður 67 ár, tó ber til at søkja um longda starvssetan, fram til 70...
les meir
Broyttar upplatingartíðir
13. Feb 2014
frá 17. februar 2014 verða skrivstovutíðirnar broyttar soleiðis:Manadag stongt Týsdag 9:00 - 14:00 Mikudag 9:00 - 14:00 Hósdag 9:00 - 14:00 Fríggjadag stongt ...
les meir
Startup Hvannasund
22. Jan 2014
Startup-vikuskifti Øll, ið hava hugskot, og sum ynskja at vera við til at styrkja og menna útboðið av ferðavinnumøguleikum í Hvannasunds kommunu, eru vælkomin at...
les meir
Gleðilig jól
22. Des 2013
...
les meir
Minnisvarði
22. Des 2013
Í sambandi við at tollaksmessudag í ár eru liðin 100 ár, síðani Norðdepilsbáturin fórst, hevur kommunan latið gera minnisvarða til minnis um tey, sum...
les meir
Fíggjarætlan 2014
27. Nov 2013
Fíggjarætlan fyri 2014 er samtykt á fundi 25.11 Skattaprosentið er 20,50 Barnafrádratturin er 5.000 kr. Høvuðstølini sýggja soleiðis út:...


text:
Jørgen Niclasen: Bókhald og oyðsl
- Uppskotið um játtanarkarmar byggir á, at trøðini vaksa inn í himmalin og tey koyra útreiðslurnar sama veg.
- Smeiturin og upptakið verður øðiligt, sigur formaðurin í Fólkaflokkinum, Jørgen Niclasen, í stuttari viðmerking til játtanarkarmarnar.
- Tað gongur sera væl í Føroyum og vit hava havt ovurstóran vøkstur síðan flatskattin og makrelstríðið.
- Men at rokna við 5% vøkstri hvørt ár langt fram í tíðina, er at halda, at trøðini vaksa inn í himmalin. Tað í sær sjálvum er ikki trupulleikin.
- Trupuleikin er, at reyða samgongan ætlar at koyra almenna raksturin sama veg.
- Útreiðsluvøksturin hjá hesi samgonguni hevur verið yvir 3% um árið og tað ætla tey at halda fram við næstu 5 árini. Óhoyrt høgur vøkstur í rakstrinum.
Hækkaður rakstur er sera trupul at fáa burtur aftur. Tí verður smeiturin øðiligur, tá tað fer at ganga ímóti og ruddast skal upp, sigur Jørgen Niclasen.
Greinin er upprunaliga á vp.fo


text:
Knívurin er á barkanum hjá klaksvíksingum sunnudagin tá HB kemur á vitjan. Skulu vertirnir verða við har tað er stuttligt, hava teir ikki ráð at seta stig til.
Janvleikurin í Sarpugerði kundi ikki brúkast til annað enn at truka sær við og tí er um at gera, at fáa gongd á aftur.
Ikki tí, maskinan hevur koyrt væl og avsmurningurin av sundalagsmonnum í næstseinasta umfari vísti, at mál eru í monnunum hjá Mikkjali.
Vit vunnu góðan sigur í myrkrinum við Løkin mikukvøldið og tí er tapið móti FM-vinnarunum úr Eysturkommunu farið í gloymibókina.
Okkara lutur í ársins Effodeild er bara til á pappírinum, men tað er stuttligt at fylgja við og síggja okkara ungu menn herja á og taka ein skalp fyri og annan eftir.
Sunnudagin kl. 15.00 er so klassikarin aftur á skránni, og væntandi fer maður av húsi bæði norðan- og sunnanfyri.
Vit gleða okkum og fara at gera okkara fyri at hjálpa okkara monnum á leiðina.
Koyr á, HB !!!!
Allir dystirnir í 24. umfari eru hesir:
2409 07 Vestur – B36
2409 Víkingur – TB/FCS/Royn
2409 EB/Streymur – Skála
2409 ÍF – NSÍ
2409 KÍ - HB


text:
Meðan góð fólk enn einaferð savna pening inn til børn, sum liva í fátækt, veksur sosiali ójavnin í samfelagnum. Peningainnsavnanin er góð og neyðug, men er eitt klassiskt dømi um, at tað almenna ikki hevur røkt sínar skyldur mótvegis sínum borgarum. Hví skal tað vera neyðugt hjá privatpersónum og frívilligum felagsskapum at tryggja, at børn og familjur ikki liva í fátækt ? Og enntá samstundis, sum vit dagliga fáa at vita, hvussu væl tað gongur í samfelagnum, allir pílar peika uppeftir, gongd er í búskapinum og vit hava søguligar inntøkur. Man má bara staðfesta, at grammleikin hevur vunnið á samhaldsfestinum. Í staðin fyri at politikkur m.a snýr seg um, hvussu landsins virðir kunnu tryggja øllum líkinda livikor, so er dagsins politikkur ímyndin av at skava sum mest til nøkur. Her er farið so langt av leið, sum tilber. Hvør uppgáva kann vera týdningarmiklari enn at tryggja øllum børnum góð livikor og góðar umstøður at liva og vaksa upp í ? Ongin !
Ongantíð áður hava vit upplivað eina samgongu, sum so tilvitað hevur skapt sosialan ójavnað millum fólk. Ikki tí, vit hava altíð havt sosialir trupulleikar, men eisini ein vilja til at góðtaka tað og arbeiða móti tí. Nú er øvugt. Samstundis sum tey, sum fingu flatskattin ferðast meira og keypa dýrari bilar, flatskermar og tílíkt, so eru hundraðtals børn í tí støðu, at tað velst um, um tey fáa heitan mat í dag. Og kanska tað fer at bera til at fáa skavað saman til limagjald til fótbólt ella fimleik í ár. Somuleiðis hava vit í álitinum um fátækramark frá 2014 fingið staðfest, at familjur, har bæði eru á arbeiðsmarknaðinum, liva undir fátækramarkinum. Working poor er ein veruleiki í Føroyum, tíverri.
Samstundis er góð vitan á økinum. Tað er prógvað, at fátækradømið hevur stórar avleiðingar bæði menniskjaliga og samfelagsliga. Týðiligur samanhangur er millum sosialu støðuna hjá fólki og hvørja útbúgving, tey fáa. Og um tey fáa eina útbúgving. Hvussu leingi tey liva. Øktan tørv á heilsutænastum, á almannatænastum o.s.fr. Snøgt sagt loysir tað seg tilvitað at arbeiða fyri sosialum rættvísi. Har, sum fólk hava góð livikor, eru tey ein størri inntøka fyri samfelagið, og trýstið á tungum sosialum fyriskipanum minkar tilsvarandi. Hetta er orsøkin til, at onnur at sær komin lond støðugt arbeiða miðvíst við at skapa sosialan javna. Tað er eitt mál í sjálvum sær fyri at røkka einum sterkari samfelag.
Tað eru minni sannlíkindi fyri, at børn, sum vaksa upp í truplum sosialum korum, fáa eina útbúgving !
Tískil tekur man ikki bara barndómin frá børnum, við at lata tey liva í fátækt. Man tekur eisini framtíðina frá teimum. Og hetta er ófyrigeviligt. Veruligur sosialpolitikkur má aftur á breddan. Vit mugu lætta um hjá lág- og miðalløntum. Og við bústaðum til fólk, sum ikki kunnu gjalda túsundavís um mánaðin í húsaleigu. Hvussu leingi skal hesin málbólkur bíða ? Hvørja nyttu fáa vanlig arbeiðsfólk av marglætisíbúðum ? Og kann tað yvirhøvur vera ein almenn uppgáva at byggja slíkar ? Hava tey vælbjargaðu ikki ráð til tað sjálvi ?
Veruligur sosialpolitikkur má á dagsskrá. Samstundis, sum sjálvt fíggjarviðurskiftini hjá familjum í vána korum verða tryggjað, má eitt miðvíst og langtíðarætlað arbeiði í gongd á sosiala økinum. Eitt arbeiði, sum tekur tey tyngru tøkini fram á mál, og sum eisini hevur sum mál at bróta negativan sosialan arv. Á útbúgvingarøkinum, á barna- og familjuøkinum og í veruleikanum á øllum økjum. Til dømis hava vit í Føroyum í dag omanfyri 70 børn, sum vaksa upp uttanfyri teirra egna heim. Fyri nøkur uttan iva gott, fyri nøkur einasta val og fyri øll uttan iva ein avbjóðing. Og júst hetta tal eigur at geva okkum greiðar ábendingar um, at tað er alneyðugt við munagóðum sosialum arbeiði. Tí umframt tey gott 70 børnini, sum ikki eru heima, er ein munandi størri bólkur, sum er tilknýttur myndugleikum annars vegna aðrir sosialir trupulleikar ella lívsumstøður, sum gera gerandisdagin tungan. Tað er gott at vit hava skikkaðar barnaverndartænastur til hetta stóra arbeiði, men framyvir má nógv størri dentur leggjast á fyribyrgjandi arbeið. Uttan iva kundu nakrar familjur verið hjálptar í betri tíð, so skaðin var avmarkaður tilsvarandi.
Kommunur kunnu gera, og gera nógv. Til dømis er barnaansingin í nógvum kommunum hildin niðri á einum so lágum gjaldi sum gjørligt. Letiucafeir eru settar á stovn, har øllum børnum er boðin ókeypis hjálp við skúlatingum. Góð bókasøvn eru. Kommunalur stuðul til felagslív, so feløgini kunnu hava so lág limagjøld sum gjørligt. Ávísar kommunur hava lækkað skattin. Og samanlagt ger alt mun. Men hvat ger landið ? Landið tosar um, hvat kommunurnar kunnu gera. Og tíverri eru ávísir flokkar nú farnir at gera tað sama. So meðan vit bíða, so fer ein sorgarleikur fram, sum fær alt ov lítlan ans av teimum, sum kunnu gera mest við hann. Tað er ein tragedia í sjálvum sær.
Eitt annað stað, har man beinleiðis hevur lóggivið stættarmun, er við nýggju eftirlønarlógini, har hvør einstakur nú skal spara upp til egna eftirløn. Áleið 20% av fólkinum eru undantikin og spara tískil ikki upp. Hetta eru fólk, sum fáa fyritíðarpensjón, sosialar veitingar, barsil, avloysarir, hjálparfólk o.s.fr. Hvat skulu hesi liva av, tá ið tey verða gomul ? Og hvussu man fólkapensjónin fara at síggja út til tað tíð ? Man hon vera til ? Og so eru tað øll tey mongu, serliga kvinnurnar, sum arbeiða niðursetta tíð, og sum tískil koma at spara upp í mun til hetta. Minni tú arbeiðir, minni fært tú at fáa í pensjón. Um nøkur ár fara vit óivað at síggja eitt boom av fátøkum kvinnum, um ikki okkurt skilagott verður gjørt nú. Hetta er eisini eitt sosialmál av teimum heilt stóru. Og her ivist eg onga løtu, at tað vera júst somu familjur, sum í dag eru fátækar, sum koma at merkja sviðan av fætæktini inn í ellisár. Og hetta eru enntá tey, sum ikki fingu av flatskattinum, men harafturíóti vóru tvungin at gjalda flatskattarúsin við sínum pensjónum. So órættvíst kann lívið verða tá ið politikarar eru uttan sosialt medvit.
So meðan vit bíða- liva familjur og børn dagliga í vána korum og útlitini til, at tey koma burturúr støðuni sær døpur út, um ikki vit fáa eitt veruligt skifti í føroyskum politikki.
Sirið Stenberg Tjóðveldi